Зилзила ёҳуд тавбага туртки – oliymahad.uz\nЗилзила ёҳуд тавбага туртки\nАллоҳга ҳамд, Росулуллоҳга салавотлар бўлсин!\nЯқин кунлардан бери ернинг силкиниб қўйиш ҳодисаси кўп такрорланмоқда…\nБу ҳодисалар ўз ўзидан бўлмаётгандир…\nСилкинишлар ер устидаги инсон қилмишларининг ер қалбидан чиққан изтироб инъикосидир, балки…\nЗилзилалар, офат ва балолар нима учун содир бўлади?\nИсломий манбаларда бу борада нималар мавжуд?\nЗилзила чоғида биз нималар қилишимиз лозим?\nШу хусусда жуда қисқа шаклда хулосаларни ўрганиб чиқсак!\nРасулуллоҳ саллаллоҳу алайҳи васаллам даврларида ер қимирлаши бўлгани саҳиҳ ривоятларда собит эмас. Фақат айрим танқидга учраган, санади саҳиҳ бўлмаган ривоятлар бор:\nИбн Абу Шайба ўзининг “Мусаннаф”ида заиф мурсал санад билан Шаҳр ибн Ҳувшабдан ривоят қилади: “Набий саллаллоҳу алайҳи васаллам даврларида Мадинада зилзила бўлди. Шунда у зот: “Албатта Роббингиз сизлардан қийинчилигингизни енгиллатишни истайди, шундай экан Унга ибодат қилиб қийинчиликларни кетказишини сўранглар!” дедилар.\nБу ривоятдаги Набий саллаллоҳу алайҳи васаллам айтганлар, дейилган сўзни айни ўзини Ибн Масъуд розияллоҳу анҳу айтгани ҳам ривоят қилинган. У зот Кўфада эканларида ер қимирлади, шунда: “Албатта Роббингиз сизлардан қийинчилигингизни енгиллатишни истайди, шундай экан Унга ибодат қилиб қийинчиликларни кетказишини сўранглар!” дейдилар. Ушбу ривоятда ҳам санад узулганлиги иллати бор. Буни Ибн Жарир Қатода розияллоҳу анҳудан деб келтирган. Қатода эса Ибн Масъудни кўрмаган.\nИззуддин ибн Абдуссалом “Истизкор”да шундай дейди: “Набий саллаллоҳу алайҳи васалламнинг замонларида зилзила бўлгани тўғрисида саҳиҳ йўл орқали ривоят собит бўлмаган. Шу сабабли зилзила бўлганида нима қилиш суннат экани маълум эмас”.\nЛекин зилзилалар бўлиши борасида Расулуллоҳ саллаллоҳу алайҳи васалламдан очиқ огоҳлантирувчи ҳадислар келган. Имом Бухорий раҳимаҳуллоҳ ривоят қилган ҳадисда Абу Ҳурайра розияллоҳу анҳу шундай дейди: “Расулуллоҳ саллаллоҳу алайҳи васаллам айтдилар: “Илм қабз қилинмагунича, зилзилалар кўпаймагунича, вақт қисқариб, фитналар зоҳир бўлмагунича Қиёмат қоим бўлмайди!”\nБу ҳадиси шарифдаги вақтнинг қисқариши унинг баракаси йўқолишига ишоради. Илмнинг қабз қилиниши кўтарилишига ишора. Яъни жаҳолат ёйилиб, илм кўтарилади. Зилзила эса зоҳир маънога кўра ернинг қимирлашидир. Аммо айрим уламолар бу ҳадисдаги зилзила калимасини ер устида содир бўладиган фитналар дея тафсир ҳам қилишган. Лекин бу каби ҳадислардаги зилзила калимасининг маъноси зоҳирий экани қувватлироқдир. Имом Бухорий ушбу ҳадисни айнан “Фитналар боб”ида келтиришдан мақсади ҳам зилзила калимаси зоҳирий маънода эканини қувватлаш учун бўлган. Ибн Ражаб буни алоҳида таъкидлаган ва зилзиланинг фитна маъноси ҳам борлигини айтиб, лекин тўғрироғи ернинг қимирлаши, чунки фитна бобида фитнани зикр қилиниши яна алоҳида таъвил билан уни зилзила дейишга эҳтиёж қолдирмайди, деган.\n“Қиёмат соати олдидан ўлим шиддатла кўпаяди, ундан кейин зилзила йиллари бўлади”, дедилар Расулуллоҳ саллаллоҳу алайҳи васаллам бошқа бир ривоятда. Буни Имом Аҳмад Салама ибн Нуфайл Сукунийдан ривоят қилган.\nЗилзила борасидаги ҳадислардан тушуниладиган маъно шуки, Аллоҳ таоло бу каби жараёнлар орқали Ўз бандаларини огоҳлантиради. Қуръони каримда марҳамат қилади: “Биз оят белгиларни фақат қўрқитиш учунгина юборурмиз”. (Исро 59)\nМоддапарастлар бу каби ҳодисаларни метофизик жараёнлар, дейишади. Иймон аҳли эса ушбу қонуниятлар албатта унинг яратувчиси бўлган Зотга бўйсинишини билади. Аллоҳ таоло ушбу аломатлар ила бандаларини огоҳлантиради, исён аҳли тавбага шошилиши, туғён аҳли истиғфорга юзланиши лозим бўлади. Ҳаргиз Ҳақ таоло бандаларига зулм қилмайди, ҳақиқий золимлар бандаларнинг ўзидир.\n“Улардан ҳар бирини гуноҳи туфайли тутдик. Бас, улардан баъзилари устига тош ёғдирдик, баъзиларини қичқириқ ушлади, баъзиларини ерга ютдирдик ва баъзиларини ғарқ қилдик. Аллоҳ уларга зулм этгувчи бўлмади, лекин улар ўзларига зулм этдилар”. (Анкабут 40)\nИслом тарихида илк ер қимирлаши Умар розияллоҳу анҳунинг даврида содир бўлган.\nБу ҳодисани Абу Бакр ибн Абу Шайба “Мусаннаф”ида, Нуайм ибн Ҳаммод “Фитан”да, Ибн Абуд Дунё “Уқубот”да, Байҳақий “Сунан Кубро”да ва бошқа муҳаддислар ҳам ўз асарларида ривоят қилишган.\nИбн Умарнинг аёли София айтади: “Умар розияллоҳу анҳу даврида Мадинада ер қимирлади ҳатто сўри қимирлаб кетди. Ибн Умар розияллоҳу анҳумо тик турган ҳолда эди, сезмади. Тонг отгач Умар розияллоҳу анҳу одамларга қараб: “Эй инсонлар! Нима бидъатларни қиляпсизлар?! Агар яна (зилзила) қайтарилса, қасамки, сизларни (Мадинадан) чиқариб ташлайман!” деди.\nУмар бу гапи билан Мадина аҳлининг айрим ишларда сусткашлик қилишганига, гуноҳлар содир бўлганига ишора қилганини уламолар айтишган. Бу ўриндаги бидъатдан мурод Мадинада содир қилинган гуноҳлар эди. Чунки Мадина аҳли Расулуллоҳ саллаллоҳу алайҳи васаллам даврларида гуноҳдан қаттиқ сақланарди. Умар розияллоҳу анҳу гуноҳ содир бўлишини Мадинага нисбатан янгилик-бидъат деб зикр қилди. Ўшалар сабабидан бало офатлар ёппасига келиб қолишидан хавотир олганди, Умар!\nНабий саллаллоҳу алайҳи васаллам мусибатлар ҳақида эслатганларида у зотдан: “Эй Аллоҳнинг Расули! Орамизда солиҳлар бўла туриб барчамиз ҳалокатга учрашимиз мумкинми?” деб сўрашди. Шунда у зот: “Ҳа, агар ёмонлик кўпайса бало оммага келади, фақат Аллоҳ таоло солиҳларни ниятларига кўра тирилтиради!” деб жавоб бердилар. (Муттафақун алайҳ)\nДемак, бу ҳадиси шарифга кўра гуноҳ ишлар кўпайиб кетса, фосиқлик ҳаддан ошса бало офатлар ҳам ёппасига келиши, буниси солиҳ эди, мана буниси эса обид эди, дея ажратмай, мусибат омманинг устига ёғилиши мумкин экани тушунилади.\nУмар розияллоҳу анҳу шуни ҳис қилганди, шундан қўрққан эди…\nИбн Аббос розияллоҳу анҳумонинг вақтларида ҳам ер қимирлади. Шунда у киши ҳудди кун тутилганда ўқиладигандек намоз ўқидилар. Буни Абдурраззоқ “Мусаннаф”да Маъмардан, у Қатода ва Осимдан, улар Абдуллоҳ ибн Ҳорисдан, у эса Ибн Аббосдан ривоят қилганини келтирган. Бу зилзила ҳодисаси Басрада бўлган. Шунда Ибн Аббос намоз ўқиди. Қунутни узоқ қилди. Кейин бошини кўтариб, яна қунутни узоқ қилди. Кейин рукуъ қилди, сўнгра сажда қилди. Кейин иккинчи ракатни ҳудди шу тарзда адо қилди. Унинг намози уч рукуъ ва тўрт саждали бўлди ва: “Оят-белгилар бўлганидаги намоз шудир”, деди. Маъмар айтади: “Баъзи асҳобларимиз менга хабар беришларича, Ибн Аббос биринчи ракатда “Бақара”ни, иккинчи ракатда эса “Оли Имрон”ни ўқиган экан”.\nШу ишни Алий розияллоҳу анҳу ҳам ер қимирлаганда қилганлар. Ибн Аббоснинг қилган ишлари саҳиҳ санад ила ривоят қилинган. Алийдан қилинган ривоят санади борасида эса айрим муҳаддислар танқидий гапларни айтишган. Яна саҳобалардан Ҳузайфа розияллоҳу анҳунинг ер қимирлаганда алоҳида намоз ўқигани ривоят қилинган. Шу ривоятлардан келиб чиқиб Имом Аҳмад розияллоҳу анҳу ер қимирлаши кўпайиб кетганида ҳудди кусуф намози каби намоз ўқиш шариатда бор амал, деган. Бу гапига эса Набий саллаллоҳу алайҳи васалламнинг ўғиллари вафотида кун тутилгани ҳодисаси сабабидан айтган гапларини далил қилган. Набий саллаллоҳу алайҳи васалламнинг жигарпоралари Иброҳим вафот топганида кун тутилди. Одамлар: “Иброҳимнинг вафоти сабабли кун тутилди!” дейишди. Шунда Расулуллоҳ саллаллоҳу алайҳи васаллам: “Қуёш ҳам, ой ҳам Аллоҳнинг оят-белгиларидандир. Улар бирор кишининг ўлими ёки ҳаёти учун тутилмайди. Шундай экан, уларнинг тутулиш ҳодисасини кўрсанглар намозга талпининглар!” дедилар.\nЗилзила ҳам Аллоҳнинг оят-белгиларидан биридир. Шундай экан у содир бўлганида намоз ўқиш шариатда асоси бор амалдир.\nМардовий “ал Инсоф”да айтади: “Ҳанбалий мазҳабидаги саҳиҳ гап шуки, зилзила бўлганида Кусуф намози суратида намоз ўқилади. Бунга Кусуф намозининг далили далил бўлади. Ҳанбалийларнинг аксар соҳиблари шунга иқрор бўлишган”. (Ил Инсоф, 2/449)\nИмом Шофеъий розияллоҳу анҳунинг наздида бу намоз жамоат шаклда ўқилмайди. У киши буни саҳобалардан ворид бўлмаганини сабаб қилиб келтиради. “Умм”да шундай дейди: “Қуёш ва ойнинг тутилишидан бошқа оят белгилар содир бўлганида алоҳида намоз ўқилмайди.\nАгар Алий розияллоҳу анҳудан ривоят қилинган ҳадис бизнинг наздимизда собит бўлса биз ҳам шуни айтамиз”. (Умм, 7/168)\nИмом Нававий “Мажмуъ”да айтади: “Имом Шофеъий айтади: “Зилзила бўлганида жамоат билан намоз ўқишга буюрмайман, балки якка шаклда ўқишга буюраман. Асҳоблар бундай вазиятда якка тартибда намоз ўқишни, дуо ва илтижо қилишни, ғофил бўлмасликни мустаҳаб эканига иттифоқ қилишган”. (Мажмуъ, 5/59)\nИбн Абдул Барр раҳимаҳуллоҳ “Истизкор”да нақл қилади: “Имом Молик зилзила пайтида (жамоат) намозини мавжуд деб билмайди. Моликий фуқаҳолар зилзила бўлганида битта сажда қилишни макруҳ кўришади. Уларнинг наздида намоз ўқиш мустаҳаб. Балки уларнинг мазҳаби бу борада шофеъийларнинг мазҳаби билан ўхшашдир. Яъни зилзила вақтида якка якка намоз ўқиш афзал, жамоат бўлиб ўқиш тўғри эмас…” (Истизкор, 2/418)\nҲанафийларнинг наздида зилзила содир бўлса алоҳида намоз ўқиш мавжуд, фақат бу намоз Кусуф намози каби бўлмайди. Балки оддий бошқа намозлар каби бўлади. (АлФиқҳул Исламий ва Адиллатуҳу, 2/397)\nИбн Таймия раҳимаҳуллоҳ “Минҳож”да айтади: “Аллоҳ таоло бу каби ҳодисалар билан бандаларини қўрқитади. “…Биз оятларни фақат қўрқитиш учунгина юборурмиз”. (Исро 59)\nШунинг учун ҳам юлдузларнинг тўкилиши, зилзилалар ва бошқа шу каби ҳодисалар чоғида намоз ўқиш шариатда жорий бўлган. Қўрқитиш эса зилзила, қаттиқ бўрон каби ҳодисалар билан қўрқиш керак бўлган ёмонликлардан огоҳлантириш орқали бўлади. Ёмонлик бўлмаса қўрқитув бўлармиди?!” (Минҳож, 5/445)\nХуллас, ушбу ривоятлар ва фуқаҳоларимизнинг ижтиҳодларидан бир қанча фойдаларни олишимиз мумкин:\n1. Зилзилалар, бало ва офатлар гуноҳларнинг ошкора урчиши оқибатида бўлар экан;\n2. Аллоҳ таолонинг ғазаби ва танбеҳи сифатида ҳам бу ишлар жорий бўларкан;\n3. Уммат ичидаги иш бошилар, илм аҳллари бу каби ҳодисалар содир бўлганида халойиқни тавбага чақириши, уларнинг истиғфорга ундаши лозим экан. Зотан Қуръони Каримда бу уматнинг бошига умумий балолар ёппасига ёғилишини олдини оладиган икки сабаб зикр қилинган. Бири Набий саллаллоҳу алайҳи васалламнинг уммат орасида бор вақтлари бўлса, иккинчиси бу уммат модомики истиғфорда давом этар экан Аллоҳ таоло уларни азобламаслигини айтган: “Модомики сен уларнинг ичида экансан, Аллоҳ уларни азобламас. Модомики улар истиғфор айтар эканлар, Аллоҳ уларни азобламас”. (Анфол, 33) Биринчи сабабдан зоҳиран маҳруммиз, аммо истиғфор имкониятимиз ҳали бор. Шундай экан кунлик истиғфор вирдимизни ташлаб қўймайлик;\n4. Зилзилалар кўпайса мусулмонлар якка ҳолда намоз ўқишлари афзал амал экан;\n5. Агар гуноҳлар ошкора қилиниб, фосиқлик туғёнга юз тутса балолар солиҳ ва обидларни ажратмай барчанинг бошига омматан келиши мумкин. Шунинг учун ҳам гуноҳ ва маъсиятлардан тўхташ, уларнинг чорасини кўриш барчанинг иши экан;\n6. Пайғамбаримиз алайҳис салом даврларида бўлмаган ибодатни кейин жорий бўлиши модомики Ислом шариати мақсадларига уйғун бўлса бидъат бўлмас экан. Зотан саҳобаи киромлар шариатнинг асл мақсадларини биздан кўра анча теран англашган. Шу билан бирга Расулуллоҳ саллаллоҳу алайҳи васаллам саҳобаи киромларнинг феъллари ҳам эргашиладиган суннат эканини алоҳида таъкидлаганлар..\nАллоҳ таоло умумий ва хусусий балолардан барчаларимизни Ўз паноҳида сақласин! Юртларимизни вайроналикдан, қалбларимизни эса харобаликдан асрасин!\nДоимо истиғфор айтиб, Ўзига илтижо қилишимизда мададкор бўлсин! Амин!\nҚалблар юмшаганда, кўзлар умид ва хавф мавжидан намланганида биз ғарибларни ҳам дуо қилишни унутманглар! Зотан бўлаётган ҳодисалар Роббимиз ҳузурига қайтиш жуда ҳам яқинлашиб қолганини билдириб турибди. Сафарга эса тайёргарлигимиз анча суст, нажот учун кўрсата оладиган амалларимиз деярли йўқ! Фақат ғариблик кўз ёшларидан, валийлар бедорликлари ва хоссатан Раббимизнинг марҳамати кенглигидан умидвормиз! Агар Парвардигор раҳм қилмаса ҳолимиз хароб, У Ўзи қўлламаса бизлар мағлубмиз!\nСалоту саломларимиз Муҳаммад Мустафога бўлсин!\n1437ҳ, Робиъус Соний 4, Жума.\n2016м, Январ 15.\n708200cookie-checkЗилзила ёҳуд тавбага турткиno\nОлдингиИслом: Моҳият ва талқин. Фитна хатариКейингиХУШХАБАР! Яхшиларнинг энг яхшиси


"Юлдузлар жангги" фильмидаги ўзбек актёр - BBC News O'zbek\n"Юлдузлар жангги" фильмидаги ўзбек актёр\nЛондонда фаолиятини юритувчи ўзбекистонлик театр ва кино актёри Рашид Шадат учун бу йил унумли келди.\nУ Голливуднинг "Юлдузлар жангги: Куч уйғонмоқда" (Star Wars: The Force Awakens), "Бажариб бўлмайдиган миссия" (Mission Impossible), "Спектр" ва Жейсн Борн серияларининг келгуси йил экранларга чиқадиган тўртинчиси фильмида кичик роллар ижро этди.\nРашид Шадат жаҳоннинг энг машҳур киноюлдузлари Том Круз, Алек Болдуин, Даниэл Крейг, Ҳаррисон Форд, Матт Деймон ва кўплаб бошқа таниқли ҳамкасблари билан фильмга олиш жараёнида учрашишга муваффақ бўлди.\nУ Алек Болдуин унда энг хушмуомала, Даниэл Крейг эса энг жиддий актёр сифатида таассурот қолдирганини айтади.\nШу кунларда "Юлдузлар жангги: Куч уйғонмоқда" фильми жаҳон бўйлаб экранларга чиқиб, илк икки кунидаёқ 517 миллион долларлик чипта сотиб рекорд ўрнатди.\n"Куч уйғонмоқда" фильми Жорж Лукас 1977 йилда яратган эпик фантастик асарнинг еттинчи қисмидир.\nФильм Бирлашган Араб Амирликлари, Исландия, Ирландия ва Лондоннинг машҳур Пайнвуд студияларида олинди. Рашид Шадатнинг айтишича, Пайнвуд Студиясидаги ҳажми стадионга тенг келадиган жой ўзга сайёрага айлантирилганди.\nВидео Индонезиядаги шаҳар устига денгиз цунамиси ёпирилди\nИндонезиядаги шаҳар устига денгиз цунамиси ёпирилди\nВидео Бойсунда динозаврларнинг янги излари топилди\nВидео Анвар Ҳусаинов: Ўзбекистон кориз илмини қайта тиклаш керак\nАнвар Ҳусаинов: Ўзбекистон кориз илмини қайта тиклаш керак\nВидео Bi-bi-si O'zbek Xizmati televizion yangiliklar dasturi\nBi-bi-si O'zbek Xizmati televizion yangiliklar dasturi\nВидео Bi-bi-si O'zbek Xizmatining televizion yangiliklar dasturi\nBi-bi-si O'zbek Xizmatining televizion yangiliklar dasturi


27 февраль, 2019, 16:50 139\nТеглар:Манчестер Юнайтед | Барселона | Иван Ракитич\nУнга шунингдек "Интер"дан ҳам қизиқишлар мавжуд.\nКаталониянинг “Барселона” клуби ярим ҳимоячиси Иван Ракитич фаолиятини Англияда давом эттириши мумкин.\nDaily Mail нашри тарқатган хабарга кўра 30 ёшли хорватиялик футболчи “Манчестер Юнайтед”нинг қизиқишлар доирасига кириб қолган. Агар Ракитичнинг “Барселона” билан шартномани узайтириш борасидаги музокаралари муваффақиятли якунланмаса, “қизил иблислар” унга яхши таклиф билан мурожаат қилишга тайёр.\nЭслатиб ўтамиз, бундан аввалроқ унга Миланнинг “Интер” клубидан ҳам қизқишлар бўлаётгани ва “нерадзуррилар” унинг трансфери учун 40 млн евро таклиф қилишаётгани ҳақида хабарлар тарқалган эди. Бироқ, кейинчалик Ракитич “Барселона”да қолишни режалаштираётгани ҳақида айтганди.\nМаълумот учун, Ракитич “Барселона” сафига 2014 йил “Севилья”дан кўчиб ўтган эди. Унинг каталонияликлар билан амалдаги шартномаси 2021 йилга қадар имзоланган.\n"Барселона" Санчесни ортга қайтармоқчи эмас


Катанец нега Малайзия ва Иордания танланганига жавоб берди (видео) - EFFECT.UZ\n. 11:25 | 07.10.2021\nЎзбекистон миллий терма жамоаси бош мураббийи Сречко Катанец Иорданияда бўлиб ўтаётган ўқув-йиғинга чақирилган футболчилар ва Малайзия ҳамда Иордания билан бўладиган ўртоқлик учрашувлари ҳақида фикр билдирди.\nКатанец нимага ўртоқлик ўйинига айнан Малайзия ва Иордания танланганига ҳам тўхталиб ўтди.\n“Малайзия ва Иордания терма жамоаларини ҳозирда ассоциацияда мавжуд бўлган жамоалар орасидан танлаб олинди. Уларни танлашда ҳеч қандай сабаб йўқ.\nТерма жамоага бош мураббий бўлиб тайинланганимга ҳеч қанча вақт бўлгани йўқ. Шу сабабли бирор-бир кучли терма жамоани танлашга улгурмадик. Сабаби кучли жамоалар билан ўртоқлик учрашувини келишиш учун 6 ой ёки бир йил вақт кетади.\nБош мураббий учун ҳар доим вақт камдек туйилади. Ушбу йиғин давомида терма жамоага янги чақирилган футболчиларга ҳам катта эътибор бермоқдамиз. Уларга ўйин амалиётини беришга ҳаракат қиламиз. Агарда барчасига имконият бера олмасак, кейинги йиғинларда ўзларини кўрсатишлари мумкин”, – Катанец.\nЭслатиб ўтамиз, Ўзбекистон терма жамоаси 9-октябрь Малайзия ва 12-октябрь куни Иордания терма жамоалари билан ўртоқлик учрашувида майдонга тушади.\nTeglar:Malayziya, Иордания, Сречко Катанец, Ўзбекистон


Журналист ким? » "Табиат ва хаёт" газетаси тахририяти расмий веб-сайти\nЖУРНАЛИСТ — давр куйчиси. Бугуннинг суратини кўрсатиб бера оладиган, ҳар бир куннинг, ҳар бир лаҳзанинг ҳароратини юракларга етказа оладиган, муҳрлайдиган касб эгаси.\nОдатда тантаналар, шонли саналар арафасида ҳаммамиз худди тўйларга янги кўйлак кийган каби жарангдор сўзларимизни ишлатишга ўрганиб қолганмиз. Бу гал касб байрамимиз арафасида нимагадир эски анъанадан чекиниб, кўнглимиздан ўтган ўйларни қоғозга туширишга аҳд қилдик. Бунга йиллар давомида тўпланган армонлар ва бугунги сўз эркинлиги сабаб бўлса керак...\nХўш, журналист ким ўзи?\nЮракдан-юракка ўтгувчи йўлларда журналистнинг изи бор. Инсонга таскин, тасалли берувчи журналистнинг мададга муҳтожларни кўра оладиган қалб кўзи бор. Кимнингдир йиллар давомида чўзилган муаммосини ҳал этган, ёруғ бир ҳолатдан чексиз миннатдорлик юзи бор журналистда.\nҲаёт қувончлари ва ташвишлари мудом ёнма-ён экан, фуқароларимиз ўз дарди, дунёси, ғаму ташвишлари билан не-не идораларга бош уради. Энг сўнгги илинж истаб, уларни сарсон-саргардон қилган кимсалардан шикоят қилиб, таҳририятларга журналистларнинг ҳузурига боришга ошиқади. Сўнгги нажот остонасида уларнинг кўкрагидан ҳеч ким итармаслигини, дардини тинглайдиган журналист бор эканлигини яхши билишади. Кимдир кўчада қолдим, уй ололмадим, кимдир пенсияга чиқа олмаяпман, кимдир ноҳақликдан ишдан бўшатишди, тиклашга ёрдам беринг деса, яна кимдир ногирон бўла туриб, “ногирон эмас”лиги борасидаги бузилган ҳақ-ҳуқуқимни тиклаб беринг, фирибгарлардан панд едим, зўравонлик қурбони бўлдим, ўз ерим ўзимга тегмаяпти, коррупция ва бюрократларнинг дастидан дод, деб мурожаатлар қилади.\nОдамлар журналистга адолат истаб, ҳақиқат истаб мурожаат қилишади. Журналист улар билан бирга ҳақиқатнинг ёпиқ эшиклари ортида қанчалар мустар бўлиб сарғаяди, адолатнинг кўчаларида саргардон кезади. Ўша суд залидаги ҳақсиз жазолар сабаб озодликдан маҳрум қилинган шахс билан, унинг яқинлари билан бирга изтироб чекади, ҳақиқатни излаб курашади. Журналист суриштируви давомида жуда “баланд” турувчи идораларга бош суқавериб, югуравериб, анча савдоларга дуч келади. Ойлаб, йиллаб битмаган ишлар битса агар, ечилмаган муаммолар ҳал этилишига ҳисса қўшиб, ўксик кўнгилларга бир қатим ёруғлик олиб кирса агар, ундан бахтли одам йўқ. Бу шодликлар таъмини эса тотган билади...\nЖурналист ким ўзи?\nУнинг меҳнатини, ички кечинмаларини айшу ишрат кўнглига урган бир ҳовуч тўралар асло тушунмайди. Журналист — қалб меъмори. Бошқаларнинг муаммоси, деб бош урган эшиклар бир кун ўзига керак бўлганида, очилмаслигини била туриб ҳам одамларга яхшилик қилишга ўрганган касб эгаси у. Вақти келиб ҳақ сўзни айтгани учун, қўлини осмонга узатса етадиган айрим амалдорларнинг “тинчини бузгани” учун суд залигача боришга ҳам тайёр бўлган жасоратли касб эгаси у.\nГоҳида камчиликларни топиб ёзган журналист айбдору хатога йўл қўйган, айрим фуқароларнинг ҳақ-ҳуқуқларини бузганлар, давлат мулкини талон-торож қилганлар ғолиб бўлган ҳолатларни ҳам кўрганмиз.\nЧунки бу энг осон йўл. Бундан ҳам баттари эса — “қўллари узунлар” дастидан содир этилган бахтсиз ҳодисалардан Худо асрасин...\nУстозимдан айирган мақола — “Ғирромлик” эди...\nБу мудҳиш воқеа 16 йил аввал содир бўлганди. Кечагидек эсимда. Навоий вилоят ҳокимининг матбуот котиби қўнғироқ қилиб: “Устозингиз Тошкентда автоҳалокатга учрабди, уйдагиларига тезроқ билдириш керак”, дея хабар берди. Бу хабар шунчалик даҳшатли эдики, отамдек меҳрибон устозимдан жудолик даҳшатини сезгандим. Уйдагилар устоз бу ёруғ оламни тарк этганидан хабар топди. “Халқ сўзи” газетасининг Навоий вилояти мухбири бўлиб ишлаётган журналист Абдуваҳоб Пирматов таҳририятга хизмат сафарига бориб, тирик қайтмаслиги ҳеч кимнинг етти ухлаб тушига ҳам кирмаган эди. Қалами ўткир, ўзи оддий журналистнинг сирли ўлими сирлилигича қолишини истаганлар бунинг уддасидан чиқишди. Аммо у “Халқ сўзи” газетасида чоп этилган “Навоийдонмаҳсулот” корхонаси ҳақида ёзилган “Ғирромлик”, деб номланган танқидий мақоласи учун “кетгани”ни кўпчилик яхши билар эди... Чунки устозни “уриб кетган” машина ҳайдовчисининг хатти-ҳаракатларида, терговни олиб борган ҳуқуқ-тартибот идоралари ходимларининг уни “ҳимоя” қилишларида сир яширин эди... Тунда содир бўлган бу фожиа экспертизаси Тошкентда ўтказилганлиги ва бунда на оиласидагилар ва на яқинлари иштирок этмаганлиги ҳам бу ерда қандайдир жумбоқ борлигини исботлайди. Афсусланарлиси эса, унинг ўлимида ҳеч ким айбдор бўлмади, жазоланмади...\nУстозни тупроққа қўядиган куни “Халқ сўзи”нинг мухбири Абдуваҳоб Пирматов энг сўнгги мақоласи билан газета саҳифаларида ўз мухлислари, ўз ўқувчилари билан видолашди. “Йилнинг энг фаол журналисти” бўлган А.Пирматовнинг ҳаёти 53 ёшида ана шундай фожиали якун топди. Аммо қайтар дунёларнинг қайтиши аниқлиги, ёмонлик албатта ва юз чандон оғирроқ эканлигини инобатга оладиган бўлсак, айбдорлар Оллоҳнинг жазосидан қоча олмади. Озодлик тирикликдан ҳам қадрли эканлиги учун шундай фикр билдираётганимизни, кимни назарда тутаётганимизни кўпчилик англаган бўлса керак...\nАдабиётшунос олим Иброҳим Ҳаққулнинг “Ҳақиқатни айтадиган одамнинг кафани елкасида бўлиши керак...” деган фикрларини яна такрор-такрор эслашга мажбурмиз. Ҳақиқат учун жонини хатарга қўяётган, бошларида тегирмон тоши айланаётган журналистлар, афсуски, ҳозир ҳам йўқ эмас.\nСўз эркинлиги томон хайрли йўлга тушганимиз билан журналистларга қилинаётган тазйиқлар, танқидий чиқишлар учун таъқиблар ва пўписалардан ҳозир ҳам холи эмасмиз.\nБу жиҳатдан гоҳида бошқа давлатлардаги журналист ҳамкасбларимиз ҳаётини, қаламини “ПРЕССА”, деган ёрлиқнинг ўзиёқ, ҳатто ўқ ёмғирлари ёғилаётган, оловли нуқталарда ҳам ҳимоя қилаётганлигига ҳавас қиламиз. Журналистнинг ҳаёти дахлсизлиги жуда муҳим. Журналист қўлидаги ўткир қуроли билан жамиятдаги иллатларга муросасиз курашиш йўлида хизмат қилади. Бу ғаддор дунё эса... уни душманга, айрим амалдорлар эса уни рақибга айлантириб қўяди ўзича.\nҲадиси шарифлардан бирида шундай ёзилган: “Кимки бирор камчилик ёки гуноҳ ишни кўрса, қўли билан тўхтатсин, агар қодир бўлмаса, тили билан қайтарсин. Агар бунга ҳам қодир бўлмаса, дилидан ўтказсин”. Журналист шунинг учун камчиликларни кўриб-кўрмасликка олиб кета олмайди. Чунки унинг виждони уйғоқ. Виждонга эса қарши бориб бўлмайди.\nБиргина мисол. Бир вақтлар айтган ҳақ сўзи учун “Армиямиз обрўсини туширган журналист”, дея бошига не-не тошлар отилган Карим Баҳриев бугун нафақат юртимизда, балки кўплаб чет давлатлар тан оладиган энг кучли журналистлардан бири эканлигини ҳеч ким инкор эта олмайди. Бу ҳақиқатнинг, қаламнинг синмаслигидан далолатдир.\nБошпанаси қалам, кўрпаси қалам...\nЖурналистлар жуда хокисор халқ. Манаман деган журналистларнинг кўпчилиги узоқ йиллар ижарама-ижара яшаганидан хабардормиз. Республикада хизмат кўрсатган журналистлардан айримлари ишчилар ётоқхонасидан зўрға жой олганини ҳам биламиз.\nБизни давлат билан халқ ўртасидаги кўприк, баландпарвоз қилиб айтганда, “тўртинчи ҳокимият”, дейишади. Аммо кези келганида, айримлар бу кўприкка ўт қўйиб юборишга ҳам тайёр туришади... Бировларнинг имтиёзларини тиклаб бериш учун елиб-югурадиган журналистнинг ўзида жилла қурса биттагина имтиёзи йўқлигини айтмайсизми?\nБу асло ўтмишга қайтиш эмас, ҳозир ҳам кучини йўқотмаган ҳақиқат. 80-йилларда Собиқ иттифоқ журналистлар уюшмаси аъзоси эдим. 1986 йилда оиламизга Навоий шаҳридан 3 хонали уй ажратилди. Бу уйнинг бир хонаси журналистлигим учун журналистлар ижодий уюшмасининг оммавий ахборот воситаларига доир ҳужжати асосида қўшиб берилганди.\nБугун бундай имтиёзлар уёқда турсин, жамиятни сўзи билан уйғотадиган, ҳар битта ҳарф устида ҳушёр турадиган касб эгаларининг турмуш шароитлари ҳам ҳамин қадар эканлигига нима дейсиз? Шунга қарамасдан, бу касб эгалари ҳамиша даврнинг садоси бўлиб мағрур ҳолда майдонга чиқаверади.\nБайрамингиз муборак бўлсин, фидойи ҳамкасблар.\n“КЕЧИРАСИЗ, НИҚОБИНГИЗ ТОЗАМИ?”\nЖУРНАЛИСТ- АМАЛДОРЛАРНИНГ РАҚИБИ...МИ?! БИР КАРВОН ЙЎЛИДАМИЗ-КУ!\nНАВОИЙДА ЖУРНАЛИСТ АЁЛЛАР КЕНГАШИ ТУЗИЛДИ\nМИЛЛИЙ БОЙЛИГИМИЗ –ЎЗБЕК ТИЛИ ҲАМИША ЭЪЗОЗГА ЛОЙИҚ\n5-июнь Бутунжаҳон атроф-муҳитни муҳофаза қилиш куни


Путин ва Обама G20 саммити арафасида қўл сиқишиб кўришишди\n19:18 / 15.11.2015\nАҚШ президенти Барак Обама ва Россия президенти Владимир Путин Туркиянинг Анталья шаҳрида бошланган G20 саммити вақтида учрашишди ва қўл сиқишиб кўришишди. Бу ҳақда "РИА Новости" нашри хабар тарқатган.\nУшбу раҳбарлар музокараларга киришишдан олдин суратга тушишган.\nҚайд этилишича, музокаралар хонасига йўл олган сиёсатчилар битта лифтда юқорига кўтарилишган: Путин ва Обаманинг ёнида Еврокомиссия раҳбари Жан-Клод Юнкер ҳамда Германия канцлери Ангела Меркель бўлган.\nФранцияда бўлиб ўтган воқеалар сабабли ИШИД ва терроризм саммит кун тартибидаги асосий мавзулардан бири бўлиши кутилмоқда.


Фарзандингиз сумкасининг оғир бўлиши унинг соғлиги учун қанчалик хавфли? - EFFECT.UZ\n. 21:01 | 21.10.2021\nОғир сумкалар ўқувчилар саломатлигига таъсир қиладими? Ўзбeкистон Рeспубликаси Санитария-эпидeмиологик осойишталик ва жамоат саломатлиги хизмати бу саволга жавоб беради.\nЎқув йили бошланганига бир ойдан ошди. Айрим ҳолларда оғир сумка кўтариб олган мактаб ўқувчилари ҳам учраб туради. Кўтариш мумкин бўлган вазндан ошиб кетган, ноқулайлигидан эгилиб юришга мажбур қилаётган ўқувчиларнинг сумкаларини кўриб савол туғилиши табиий. Мактаб ўқувчилари дарсликларининг кўплиги боис оғир сумкани кўтаришмоқдами? Дарсликлар борасида қандай меъёрлар қабул қилинган?\nБу ҳақида Ўзбекистон Республикаси Санитария-эпидемиологик осойишталик ва жамоат саломатлиги хизмати бош мутахассиси Рауф Қосимов маълумот берди.\n– Ўқитувчи болага таълим бериш жараёнида ҳар бир фаннинг оддийликдан мураккаблик сари изчил давом этган асосларга таянади. Бу асослар эса ўқув адабиётлари – дарсликларда акс эттирилади.\nУмумтаълим мактабларининг ўқувчилари фойдаланадиган ўқув дарсликлари Ўзбекистон Республикаси Вазирлар Маҳкамасининг 2015 йил 3 июндаги “Таълим муассасалари учун хавфсиз полиграфия маҳсулотлари ҳақидаги умумий техник регламентни тасдиқлаш тўғрисида”ги 146-сон қарори ҳамда Соғлиқни сақлаш вазирлигининг 2018 йилда тасдиқланган “Гигиенические требования к изданиям учебным для общего среднего и среднего специального, профессионального образования” 0359-18-сонли санитария қоида ва нормалари талаблари асосида тайёрланади.\nЮқоридаги ҳужжатларга мувофиқ ўқув дарсликларининг оғирлиги қуйидагича белгиланган:\n1-4 синфлар учун битта нашрнинг оғирлиги 300 грамм;\n5-6 синфлар учун битта нашрнинг оғирлиги 400 грамм;\n7-9 синфлар учун битта нашрнинг оғирлиги 500 грамм;\n10-11 синфлар учун битта нашрнинг оғирлиги 600 грамм.\nАгар бир кунда ўқувчиларнинг дарси 4-5 соатни ташкил этадиган бўлса фақат нашрнинг вазни 1,5-2,5-3 ва ундан кўпроқ килограммга айланади. Бундан ташқари, сумкага дафтар, кундалик, қалам, ручка ва керакли ўқув қуролларининг солиниши сумка оғирлигини янада ошишига олиб кетади.\nШунингдек, бир ўқув куни учун мўлжалланган дарсликларнинг ёзув анжомлари билан биргаликда жами оғирлиги ўқувчи сумкаси ёки рюкзакини ҳисобга олмаганда 1-2 километр масофагача қуйидаги ўрнатилган меъёрлардан ортиқ бўлиши керак эмас.\nАгар бола соғлом ривожланаётган бўлса, белгиланган меъёрдагидан бирмунча ортиқ юк кўтарса ҳам унинг саломатлигига зиён етмайди. Aммо, ортиқча юк кўтариб юриш доимий бўлмаслиги шарт. Доимий тарзда оғир ўқув сумкасини кўтариб юриш ҳолсизланиш, чарчоқ ҳамда ўқувчида юракнинг нормал ишлашига ҳам таъсир кўрсатиб ортиқча босимни пайдо қилади.\nОғир мактаб сумкаси боланинг тана шаклига салбий таъсир қилади. Бола оғир юкхалта кўтарганлиги сабабли, бош, бўйин ва елка қисмини олдинга эгиб олади. Бундай давомли ҳолат букриликка олиб келиши ҳам мумкин.\nФарзандингизга мактаб сумкаси сотиб олаётганда оғирлиги 700 граммдан 1200 граммгача бўлган, ўзидан ёқимсиз ҳид таратадиган синтетик материал билан ишланмаган сумкаларни танлашга эътибор қаратиш лозим – дейди мутахассис.\nTeglar:Maktab, Сумка, Ўқувчи


Ўзбекистон делегацияси нуфузли турнирда оптимал таркиб билан иштирок этади!\nЖорий йил Хитойнинг Ханчжоу шаҳрида ўтиши керак бўлган XIX Осиё ўйинлари Париж-2024 Олимпиадасидан олдин эътиборда бўлган энг муҳим турнир эди. Бироқ мусобақа Хитойда авж олган коронавирус пандемиясининг яна бир тўлқини сабаб номаълум муддатга кечиктирилди. Шу боис Туркиянинг Конья шаҳрида ўтадиган V Ислом бирдамлиги ўйинлари муҳимлик жиҳатдан биринчи планга чиқди.\nБугун Миллий Олимпия қўмитасида ушбу комплекс мусобақа тайёргарлигига бағишланган йиғилиш бўлиб ўтди. Унда Спортни ривожлантириш вазирининг ўринбосари Шаҳрулло Маҳмудов, МОҚ раиси ўринбосари Шерзод Ташматов, федерация ва ассоциациялар масъуллари иштирок этишди. Дастлаб Шаҳрулло Маҳмудов мусобақа тайёргарлигига катта эътибор қаратилаётгани ҳақида тўхталиб ўтди.\n“Аввал Коньядаги мусобақа учун захира таркибини юборишни мўлжаллаётган эдик. Ханчжоу-2022 Осиё ўйинлари бекор бўлгач, энди барча йўналишларда асосий таркибни жалб қиламиз. Унда Эрон, Қозоғистон, Индонезия каби Осиё давлатлари қаторида Озарбайжон, Миср, Туркия каби бошқа қитъа вакиллари ҳам бўлиши, иштирокчи мамлакатлар географиясининг кенгайиши баъзи спорт турлари учун беллашувлар Осиё ўйинларидан ҳам мураккаб ўтишини англатади. Энг муҳими бу Ислом бирдамлиги ўйинлари Париж-2024 Олимпия ўйинлари олдидан атлетларимизнинг тайёргарлигини синовдан ўтказиб беради. Ундаги иштирокимиз билан халқимиз, Президентимиз ва ҳукуматимиз олдида ўзига хос имтиҳондан ўтамиз. Шу боис бор кучимизни Коньядаги мусобақага йўналтирамиз. Бунинг учун бугуннинг ўзида барчадан яна бир бор рўйхатдан ўтказилган таркибни қайта кўриб чиқишингизни сўраб қоламиз”, – деди Шаҳрулло Маҳмудов.\nШерзод Ташматов терма жамоалардан мусобақагача оптимал таркиб билан юқори спорт формасида етиб боришни сўради:\n“Барча спорт турларида халқаро федерация тақвимидан ўрин олган муҳим мусобақалар бор. Ислом бирдамлиги ўйинларига юқори формада етиб бориш учун яккакураш турларида июль ойида ўтадиган турнирларга асосий таркибни жалб қилмаслик мақсадга мувофиқ деб ҳисоблаймиз. Боиси унда атлетларимиз кичик бўлса ҳам жароҳат олгудек бўлсалар, август ойида бўладиган Ислом бирдамлиги ўйинларига тўлиқ тиклана олмасликлари мумкин. Режага кўра, барча терма жамоаларимиз июль ойини тўлалигича ўқув-машғулот йиғинида ўтказишади. 2017 йил Озарбайжонда 63 та медаль билан умумжамоа ҳисобида тўртинчи бўлган эдик. Бу йил Туркияда ўтадиган ушбу комплекс мусобақада 57 та давлатдан ташриф буюрадиган атлетлар иштирок этиши кутилмоқда. Биз ҳам унга катта таркибни жалб этиб, шунга мос равишда юқори натижа билан қайтишни мақсад қилганмиз”.\nЙиғилиш давомида ҳар бир федерация масъуллари билан мусобақага рўйхатдан ўтказилган таркиб муҳокама қилинди. Шерзод Ташматов сузиш, енгил атлетика каби медаллар жамланмаси кўп бўлган турлар делегациямизнинг умумжамоа ҳисобида етакчилар қаторига киришида ўзига хос локомотив бўлишлари зарурлигини таъкидлади. Мутасаддилар барча терма жамоаларнинг ўқув-машғулот йиғинларини ўтказишга шароит яратиб берилиши, бунинг учун масъуллардан йиғин манзили ва унда қатнашадиган шахслар сони бўйича аниқ маълумотларни тез фурсатда тақдим этишларини сўрашди.\nТадбирнинг иккинчи ярми 23 май куни Президентимиз раислигида ўтган видеоселектор йиғилишида кўтарилган масалалар, берилган топшириқлар ижросини таъминлашга бағишланди. Унда Шерзод Ташматов Андижон вилояти мисолида таэквондо ва дзюдо бўйича тузилган оммавий мусобақалар режаси билан таништирди. Шундан келиб чиққан ҳолда ҳар бир федерацияларга туман ва шаҳарлар кесимида ана шундай оммавий турнирлар режасини шакллантириш бўйича кўрсатма берилди.


Хонанда илон чаққандан кейин ҳам саҳнада 45 дақиқа куйлади (Видео)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хонанда илон чаққандан кейин ҳам саҳнада 45 дақиқа куйлади (Видео)\t12:35, 07 апрель\tИндонезиялик машҳур, кобра илонлари билан шоу уюштирувчи хонанда Ирма Бьюл саҳнада илон чаққанига қарамай, қўшиқ айтишдан тўхтамади, деб хабар берди “Lenta.ru” нашри.\nКобра концерт пайтида саҳнада куйлаётган 29 ёшли хонандани чақиб олган, аммо шунга қарамай Ирма Бьюл 45 дақиқа давомида то талвасага тушиб, қайт қила бошлагунча қўшиқ айтишдан тўхтамаган. Мухлислар бу вазиятни видеога муҳрлашган.\nThe Daily Mail нашрининг маълумот беришича, воқеа Ғарбий Ява вилоятининг Караванг аҳоли пунктида содир бўлган. Ирма Бьюл саҳнада тасодифан кобранинг думини босиб олгандан кейин илон унинг оёғидан чаққан. Хонанда касалхонага етмай, йўлда вафот этган. Бундай кобраларнинг узунлиги 5,5 метр, оғирлиги эса 9 килограммни ташкил этади. Улар Осиёнинг жануби-шарқида яшайди. Бу илоннинг озгина заҳри бутун бошли филни ўлдиради. Полиция Ирма Бьюлнинг ўлими бўйича тергов ишларини олиб бормоқда.\nШаҳло Аҳмедова: “Биз танлаган номзод ишончни оқлашига ишонаман”\tШоҳрух рэпернинг рафиқаси Злата иккинчи фарзандига ҳомиладорлиги маълум бўлди\tЛола Аҳмедова: “Биз танлаган номзод ишончимизни оқлайди!”\tМавлуда Асалхўжаева: “Бу жараёнга бефарқ бўлишга ҳеч биримизнинг ҳаққимиз йўқ”\t“Шарқ” гуруҳи яккахони Татьяна Зайцева чақалоқ билан уйга йўл олди\tХонанда Пелагея фарзандли бўлди\tОтправить


Юлдуз Усмонованинг Фарғонадаги концертида 10 киши ҳушидан кетди - Zamin.uz\n13:54 / 25.07.2018\nЮлдуз Усмонованинг Фарғонадаги концертида 10 киши ҳушидан кетди\nЎзбекистон халқ артисти Юлдуз Усмонованинг 22 июль куни Наманган шаҳрида, 23 июль куни Бекобод шаҳрида ўтказилиши режалаштирилган концертлари қолдирилган эди. Концерт дастурларининг қолдирилиш сабаблари ҳақида Юлдуз Усмонованинг продюсери Мансур Агалиев журналист Феруз Муҳаммадга берган қисқа интервьюсида гапириб берди.\nЮлдуз Усмонованинг бутун республикамиз бўйлаб ўтказилаётган гастрол концерт дастурлари аъло даражада давом этаётган эди. Аммо Сурхондарё вилояти ҳамда Фарғона вилоятида бўлиб ўтган концерт дастурлари вақтида ҳаво жуда ҳам исиб кетиши натижасида нохуш воқеалар юз берди.\nНаманган вилояти «Навбаҳор» стадионида бўлиб ўтиши режалаштирилган концерт дастурига 10 мингдан ортиқ билет сотилган экан, кўпчилик билетга куйиб қолдим дея нотўғри тушунчага бормоқда. Биз қолдирилган концерт дастурлари ўрнига 2 сентябрь куни Наманган вилояти «Навбаҳор» стадионида, 3 сентябрь куни Бекобод туманидаги «Металлург» стадионида концерт тақдим этамиз. Ортиқча хавотирга ўрин йўқ. «Замин» янгиликларини «Вконтакти»да кузатиб боринг\nКоронавирус сабаб Юлдуз Усмонованинг концерти 16 мартдан бошлаб қолдирилади\n15-03-2020, 21:36, Маданият\n28-10-2019, 06:00, Маданият\n30-07-2018, 22:57, Маданият\nУсмонованинг "Сен ва мен учун" дастури энди вилоятларда. Қачон ва қаерда?\n16-04-2018, 12:39, Маданият\nЮлдуз Усмонованинг “Эй, азиз инсон” концерт дастури диски сотувга чиқди\n23-06-2017, 16:20, Маданият\n11-01-2017, 12:14, Маданият


Бухорода юк машинаси иссиқ асфалт билан бир инсоннинг устига ағдарилиб тушди » Sangzor.uz - Инновацион ахборот портали\nSangzor.uz » Breaking news » Бухорода юк машинаси иссиқ асфалт билан бир инсоннинг устига ағдарилиб тушди\n11 янв 2021, 17:30, Admin\n0 комментариев 619 Кўрилган\nБухоро шаҳрида 10 январь куни иссиқ асфальт ортилган юк машинаси эркакнинг устига ағдарилиб кетгани хабар қилинди. Бухоро вилоят Фавқулодда вазиятлар бошқармаси ахборот хизмати ҳолат юзасидан қўшимча маълумот берди.\nМаълум қилинишича, воқеа 10 январь куни соат 16:35 атрофида Бухоро шаҳрининг Баҳовуддин Нақшбанд кўчаси Амир Темур мавзесида жойлашган 25-уй ёнида содир бўлган. Хабарда юкхонасига иссиқ асфальт ортилган «HOVO» русумли юк автомашинаси шу ҳудудда ободонлаштириш ишларини олиб бораётган ходимнинг устига ағдарилиб кетгани айтилган. Бу ҳолатни кўрган бошқа бир аёл ҳушини йўқотиб, ерга йиқилиб тушган. Атрофдаги фуқаролар тўкилган асфальтни ковлаб, юк тагида қолиб кетган ходимни қутқариб олган.\nДастлаб юк кўплигидан унинг оёғини чиқара олмаган. Воқеа жойига Фавқулодда вазиятлар бошқармаси ва тез ёрдам етиб келганидан сўнг фуқаро билан қазиб олинган. Фуқаро ва ҳушини йўқотган аёлга биринчи тез тиббий ёрдам кўрсатилиб, шифохонага жўнатилган. Ҳудудда яшовчи аҳолининг сўзларига кўра, мазкур бахтсиз ҳодисага сабаб йўлак остида қолдириб кетилган ковак бўлган. Бундан бир неча кун аввал худди шу ерда марказий сув қувури ёрилган ва сувоқова ташкилоти муаммоларни бартараф этиш мақсадида йўлак остини қазиган ҳамда йўлак юзаси кўмиб кетилган. Ушбу носоз йўлакдан ҳаракатланган юк машинаси эса йўлнинг ўша қисми мўртлиги сабабли бир инсоннинг устига ағанаб тушган.\nЭслатма: Бизнинг таклифимиз барча ташкилотларда, хусусан йўл-қурилиш соҳасида ходимлар учун техника хавфсизлиги қоидалари юзасидан машғулотлар ташкил этиш керак.\n13 дек 2019, 15:23 630 0\nМосква шаҳридаги Халқаро савдо марказида 12–13 декабрь...\nЎзбекистонлик ММА жангчиси Маҳмуд Муродов ва чехиялик машҳур хонанда Моника...


26.08.2019 14:17 0 1411\n«Ҳюгге» — скандинавча турмуш тарзи стрессдан халос этади. Дания бежизга дунёнинг энг бахтли мамлакатлари қаторидан ўрин олмаган. Психологларнинг фикрича, гап фақат турмуш даражасининг юқорилигида эмас, балки оддий нарсалардан ҳам баҳра олиш санъатида. Бу фалсафа «ҳюгге» деб аталади. Қуйидаги қоидалар уни ўзлаштиришингизда ёрдам беради.\nҲатто ишингиз бошингиздан ошиб-тошиб ётган бўлса ҳам танаффус қилинг\nИш кунининг ҳар 2-3 соатида 5–10 дақиқани ўзингизга бағишланг. Ташқарига чиқинг, қаҳва ёки чой ичинг, телефонни ёқинг. Аммо чалғияпман деб, иш билан боғлиқ хатларга жавоб беришга ўтманг.\nАгар ҳар куни ишга машинада борсангиз, ҳафтада бир марта бу масофани пиёда босиб ўтишга ҳаракат қилиб кўринг. Борди-ю, бундай имконият бўлмаса, дам олиш кунлари пиёда сайрга чиқинг. Бу мия ишини енгиллаштиради.\nСамимий ҳиссиётларингизни намойиш этишдан уялманг. Йиғлаш, сакраш, ярашишни истасангиз — буни шунчаки бажаринг.\nФойдаланмайдиган буюмларни йўқотинг\nЖавонни очинг, киядиган кийимларни олиб қолиб, қолганини у-бу кимга совға қилиб юборинг. Бу гардеробни бир оз янгилашга баҳона бўлади.\nҲобби ўйлаб топинг\nМасалан, болаликда расм чизишни хоҳлаганмисиз? Ўзингизга бўёқ сотиб олинг ёки расм чизиш курсларига ёзилинг. Ҳафтасига ҳеч бўлмаганда бир соат кўнглингиз ёқтирган ишга вақт ажратинг ёки оилавий ташвишлардан чалғишга ҳаракат қилинг.\nТаомдан лаззат олинг\nОвқатланишга қанча вақт ажратишингизни ҳисобланг ва уни икки бараварга кўпайтиринг. Бир-бир парҳезни унутинг, сизга тақиқланган ёқтирган егуликларни паққос туширинг.\nУйдаги жиҳозлар ўрнини алмаштиринг, ёрқин бўёқлардан фойдаланинг. Бу ёқтирган фотосуратлар, китоблар, шамлар бўлиши мумкин. Каравотга фақат кўрпа эмас, ранг-баранг ёстиқларни териб чиқинг.\nМеҳмон таклиф қилинг\nҚариндош ва дўстлар билан нуқул телефонда гаплашишни бас қилинг. Бунинг ўрнига дам олиш кунлари бирга тушлик қилинг ёки стол ўйинлари ўйнанг.\nсаломатлик бахт руҳият турмуш тарзи


ЎзА - Денгизларни қуруқликка айлантириш ҳисобига Осиё кенгаймоқда\n03.05.2018 12:45:06 Чоп этиш версияси\nДенгизларни қуруқликка айлантириш ҳисобига Осиё кенгаймоқда\nTheguardian нашрининг ёзишича, Осиё ҳудуди – Малайзиядан тортиб Дубайгача денгизларни қуруқликка айлантириш ҳисобига кенгаймоқда. Бундан кимдир фойда қилаётгандир, аммо денгиздаги ҳаёт, у билан тирикчилиги боғлиқ инсонлар бундан зиён кўриши мумкин.\n“Авваллари бу ерда жуда кўп балиқ бўлар эди. Бир неча йиллар илгари денгизнинг саёз жойига бориб, тўрсиз, қўлларим билан турли балиқларни тута олардим. Ҳозир эса бунинг умуман имкони йўқ”, дейди балиқчи Абдул Раҳмон тўридаги қуриб қолган денгиз қисқичбақасини ола туриб.\nДенгизчи бунда қирғоқлар бўйларида қад ростлаётган ҳашаматли биноларни айблайди. 240 гектарли денгизни қуритиш эвазига ҳосил бўлган қуруқликда қурилаётган бинолар Seri Tanjung Pinang 1 (STP1) лойиҳасининг бир қисми ҳисобланади. 2006 йилда бошланган ушбу лойиҳа Малайзиянинг Пенанг оролидаги ягона шаҳар Жорж Таун атрофига супер замонавийликни олиб кириш мақсади қўйилган.\nҲозирда лойиҳанинг иккинчи босқичи (STP) устидаги ишлар жадаллик билан олиб борилаяпти.\nХитойга тегишли Communications Construction Company (CCC) компаниясининг маҳаллий шўъба корхонаси экскаваторлар, қурилиш кемалари, бульдозер ва ер ковлайдиган машиналар ёрдамида ҳашаматли бинолар учун денгизни қуритмоқда.\nДенгизни қуритиб ер ҳосил қилиш Осиё учун янгилик эмас.\nХитой, Гонконг ва Япония бу фаолият билан 19-асрдан бери шуғулланишади. Аммо айни вақтда унинг кўлами ниҳоятда кенгайган. Натижада денгиз экотизими бутунлай ўзгарди. Чунки табиий ороллар қирғоқлари сунъий ороллар билан туташтирилиб, йўқ жойдан сунъий ороллар бунёд этилмоқда.\nХитойнинг денгиз қирғоғида жойлашган шаҳарлари 2006 йилдан 2009 йилгача янги уй-жойлар, саноат ҳудудлари ва портлар қуриш учун 700 км²ли ерни денгиз ҳисобига ҳосил қилишган.\nҚиёслаш учун келтирамиз: Сингапурнинг ҳудуди 719 км² тенгдир. Янги Нанхюи шаҳарини барпо этиш учун суний 130 км² қуруқлик Хитойнинг миллий харитасини ўзгартиришга етарли бўлди: Caofeidian иқтисодий зонаси учун яратилган суний ер Лос Анжелес ҳудудидан икки баробар катта ҳисобланади.\nХитой ҳукумати бундай улкан лойиҳалар назоратдан чиқиб кетаётгани ва атроф муҳитга катта зиён етказаётганидан ташвишланиб, жорий йили денгиз ҳисобига қуруқлик яратиш лойҳаларини тўхтатди.\nАммо эндиликда бошқа Осиё мамлакатлари бу йўналишда анча фаоллашишган. Мисол учун Малайзияда Пенанг оролидаги STP лойҳасидан ташқари 700 000 аҳолига мўлжаланган Ўрмон шаҳрини барпо этиш учун денгизни қуритиш ишлари олиб борилмоқда.\nФилиппин янги Manila Bay шаҳрини қуриш учун 1010 гектарли суний ер барпо этаяпти. Камбоджа ҳам молия ташкилотлари учун денгизни қуритиш билан янги ер очмоқда, Дубай денгизни қуруқликка айлантиришни саньат даражасига чиқарди. Шри Ланка ҳам денгизни қуритиш борасида анчагина ишлар олиб бормоқда.\nМалайзиядаги эколог-мутахассислар бундай кўламдаги фаолият атроф муҳитга жуда катта салбий таъсир кўрсатаётганини таъкидлашмоқда.\nДенгизларни ўзлаштириш натижасида балиқлар, денгиз тошбақалари, қисқичбақалар, денгиз ўтлари ва бошқа денгиз мавжудотларининг яшаб, озуқланадиган жойларининг ниҳоят даражада қисқаришига ҳамда ботқоқ ва маржон қояларнинг йўқолиб кетишига олиб келади. Бундан ташқари, ўзлаштирилган ерлардаги янги шаҳарлар, транспорт кесишмалари ва саноат зоналари чиқинди ва атроф муҳит ифлосланиши муаммосини келтириб чиқаряпти. Энг ачинарлиси, денгиз билан тирикчилиги боғлиқ инсонлар жуда мушкул аҳволда қолишмоқда.


Бирдамлик ва ҳамжиҳатлик – осойишталик асоси | FargonaZiyo.uz\nБирдамлик ва ҳамжиҳатлик – осойишталик асоси\nМаълумки, Ислом дини инсонларни бирдамлик ва ҳамжиҳатликда ҳаёт кечиришларига чақиради. Буни акси бўлган адоват, тарафкашлик, муросасизлик, ўзаро душманлик каби иллатлардан қаттиқ қайтаради. Бу ҳақда Аллоҳ таоло Қуръони каримда Моида сурасининг 2-оятида: “Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз!”, дея яхшилик, тақво, эзгуликлар йўлида ҳамкорликка, аксинча гуноҳ ва ёмонликка кўмак беришдан қайтарган.\nДинимиз мўмин мусулмонлар бир бирларига меҳру муҳаббатли бўлишга тарғиб қилади. Бу борада Пайғамбаримиз Муҳаммад соллаллоҳу алайҳи васаллам: “Иймон келтирмагунингизча жаннатга кирмайсизлар, бир-бирингизни яхши кўрмагунингизча мўмин бўлмайсизлар. Агар уни қилсангиз бир-бирингизни яхши кўриб қоладиган амалга сизларни йўллаб қўяйми? Орангизда саломни ошкор қилинглар”, дедилар. Бу ҳадиси шарифда мўмин мусулмонлар ўзаро тинч тотув меҳру муҳаббат ҳаёт кечиришларига энг асосий омиллардан бири баён қилинмоқда. Бир-биримиз билан кўришганимизла “Ассалому алайкум!” “сизга тинчлик омонлик тилайман” деб айтишимиз бўлади. Бу эса, ўз навбатида меҳру муҳаббат, бирдамлик ва ҳамжиҳатликга сабаб бўладиган энг асосий омилдир.\nБошқа бир ҳадисда эса, “Ким ўз биродарининг обрўсини ҳимоя қилса, Аллоҳ қиёмат куни унинг юзини дўзахдан ҳимоя қилади”, дедилар (Термизмй ва Аҳмад ривоят қилганлар).\nДоно халқимиз “Барака – иноқликда”, “уруш жанжал бўлган жойда барака кўтарилади” деб, бежиз айтилмаган. Ёши кекса отахон ва онахонларимиз доимо “Эй, Аллоҳим тинчлик, хотиржамлик, омонлик бергин” деб дуойи хайр қилишлари ҳам бекорга эмас. Чунки тинчлик ва хотиржамлик бўлмаган жойда на барака бўлади, ва на ҳурсандчилик кўнгилага сиғади.\nДавлат ва жамият шахслардан ташкил топгани маълум. Жамиятнинг энг кичик бўғими оила экан оилалар ўртасидаги бирдамлик ва ҳамжиҳатлик ўз навбатида, Юрт тинчлиги ва тараққиётига, умуминсоний маданият ва маънавият ривожига хизмат қилади.\nЖамиятдаги ҳар бир шахс ҳамжиҳатлига путур етказадиган қалб ва тил иллатлари бўлмиш ҳасад, бўҳтон, чақимчилик, ёлғон, фирибгарлик каби нуқсонлардан ҳоли бўлиши керак. Ана шундан кейингина юртда тинчлик хотиржамлик бўлади.\nХулоса қилиб айтганда, диний ва дунёвий манфаатларнинг барчаси фақатгина тинчлик хотиржамлик ва ҳамжиҳат бўлиш билангина мукаммал бўлади. Бу билан жамиятда бирдамлик ҳосил бўлиб, фирқаланишнинг олди олинади, инсонлар эмин-эркинликда ўзларининг диний ва дунёвий эҳтиёжларини амалга оширади. Бу эса, ўз навбатида, Юрт тинчлиги ва тараққиётига, умуминсоний маданият ва маънавият ривожига хизмат қилган.\nМарғилон шаҳар “Худоёр ҳожи” масжиди имом-хатиби\nPrevious Post: Ўзбекистонликлар Бутунжаҳон «Ҳалол саммитида» ғалаба қозонди\nNext Post: Маҳалла – маънавий озуқа маскани!


Ўзбекистон 15:10 / 14.05.2020 20684\nХалқ депутатлари Тошкент шаҳар кенгаши депутати Обиджон Латипов Kun.uz мухбири билан суҳбатда Сардобадаги фожианинг юзага келишига сабабчи бўлган омиллар, тизимли муаммолар ва мазкур фожиадан чиқариладиган хулосалар ҳақида сўз юритди.\n– Обиджон ака, Сардоба фожиаси кеча ёки бугун пайдо бўлган муаммоларимизнинг маҳсули эмас. Бу йиллар давомида шаклланиб келган тизимли муаммоларимиз маҳсули. Дейлик, коррупция, тендерлардаги “таниш-билишчилик” ёки қурилишнинг сифатли амалга оширилмаслиги. Афсуски, Сардоба сув омбори ҳалокатидан кейин бу масала яна кун тартибига чиқиб турибди. Демак, яна “ўйинлар” давом этган. Шундай эмасми?\n– Сардоба фожиаси жуда кўп, шу пайтгача бўлиб келган касаллик, иллатларнинг белгиси, тиббиёт тили билан айтганда, иситмаси, дейишимиз мумкин. У касаллик қанчалик чуқур илдиз отганлигини яққол исботлаб, кўрсатиб берган белги сифатида намоён бўлди. Гўёки, ташқаридан маълумот сифатида қарайдиган бўлсак, бу биргина ҳодиса.\nАслини олганда, кенгроқ ёндашадиган бўлсак, кузатишни яқин ва ундан олдинги кунларимизга сурадиган бўлсак, худди шунақа фожиалар аввал ҳам бўлганлигини, метро қурилиши билан боғлиқ воқеани мисол қилиб келтиришимиз мумкин. Юнусобод йўналиши метроси қурилишидаги ҳодисага ҳам ёмғир сабаб деб кўрсатилди. Инсонлар ҳалок бўлганини кўрдик. Водийда поездларнинг қулаб тушиши билан боғлиқ ҳолатлар бўлди ва шунга ўхшаш воқеалар, намунавий уйлар билан боғлиқ сифатсиз қурилишлар натижасида келиб чиққан муаммоли вазиятларни кўрдик. Бу иккита нарсага жиддий эътибор қаратишимиз кераклигини кўрсатиб берди, деб айтоламан.\nБиринчиси, давлат харидлари ёки давлат буюртмалари билан боғлиқ жараёнларнинг шаффофлиги. Давлат бюджети томонидан молиялаштириладиган харажатлар, ҳаракатлар, ташкил этилган чора-тадбирларнинг шаффофлиги, яъни бюджетнинг чиқим қисми қанчалик шаффоф, деган масалани кун тартибига яққол олиб келиб қўйди.\nҲозир биз жуда кўп муҳокама қиляпмиз. Лекин муҳокама қилишга арзирли маълумотнинг ўзи йўқ. Сув омбори кичкинагина объект эмас. Бу йўл қурилиши ёки кўприк қурилиши эмаслигини тан олайлик. Стратегик объект нуқтаи назаридан у билан боғлиқ харажатлар ва унинг таркиби аллақачон оммага етказилган бўлиши керак, аллақачон мавжуд бўлиши керак.\nБиз ҳатто ҳалокатдан кейин ҳам билмаймиз бу нарсаларни. Маълумотлар нима учун эълон қилинмаганлиги жуда ажабланарли ҳолат. Шу нуқтаи назардан олиб қарайдиган бўлсак, ўша давлат харидлари ва буюртмаларида шаффофлик жиддий масала эканлиги биринчи ўринга чиқди.\nЖудаям муҳимлиги жиҳатидан иккинчи масала – бу кадрлар масаласи. Бу хоҳлаймизми-хоҳламаймизми, эскича фикрлайдиган, қолипда қотиб қолган, фақатгина буйруқ берилганда, “хўп бўлади, бажарамиз”, дейдиган эски тизим кадрлари бугунги кун талабига жавоб бермаслигини кўрсатиб берди.\nЧунки замон талабига кўра, “хўп бўлади, бажарамиз” эмас, мутахассисларнинг ҳисоб-китоби билан, улар кўзда тутган эҳтимолий хавф-хатарларни инобатга олган ҳолда бўлиши керак. Бу иккинчи асосий масала.\nЯъни биз бугунги кун талабига жавоб берадиган кадрларга эга бўлишимиз керак. Эҳтимол, қайсидир соҳаларга кўпроқ ҳисса қўшгандир, лекин эскича фикрлайдиган, қотиб қолган эски кадрлардан воз кечиш даври келди, деб ўйлайман. Бундан кейин яна эътибор қаратишимиз керак бўлган бир нечта нуқталар бор.\n– Мана, фожиа юз берганига бир неча кун ўтди. Лекин ҳалигача журналист ва блогерларнинг очиқ маълумотлар асосида тайёрлаган суриштирувларинигина ўқияпмиз. Воқеага гувоҳ бўлган, шу қурилишда ишлаган, лекин номини айтишга қўрқаётган одамлар орқалигина маълумотга эга бўляпмиз. Афсуски, бу ҳақда ҳалигича на матбуот анжумани ташкил этилди, на бир расмий маълумот берилди.\n– Шуни айтиб ўтиб кетишим керак, деб ҳисоблайман. Биринчиси, бу жараёнга расмий муносабатнинг жудаям камлиги ва оммага етарли маълумотнинг тақдим этилмаётганлиги. Одатда, бунақа кенг кўламли ҳолатларда расмийлар томонидан шошилинч равишда ва максимал даражада тўлақонли маълумот беришга ҳаракат қилинади. Нима учун?\nБу боя айтиб ўтганимиздек, турли миш-мишлар ва хавотирлар урчиб кетишининг олдини олади. Ваҳоланки, бир ҳафтадан ошиқ вақт ўтди, тўлақонли расмий маълумотни кўрмаяпмиз ва яна бир томонини айтиб ўтишни хоҳлардим, журналистик кузатув ёки воқеа жойидан репортажлар билан боғлиқ масалаларда ҳам жараён жудаям суст кетяпти. Бир мартагина кўрдик, “Human.uz” сайти журналисти Мавжуда Мирзаеванинг боргани ва унинг оператори билан боғлиқ нохуш ҳодиса бўлганлигини – бу шубҳа-гумонларни янада орттирса орттирдики, бизга жараённи тўлақонли билиш учун информацион эҳтиёжни қолдиришга ёрдам бермаяпти.\n– Мени айни пайтда ўйлантираётган яна бир масала – Юнусободдаги метро қурилишидаги фожиа юз берганига кўп бўлгани йўқ. Бу бўйича ҳукумат комиссияси ҳам тузилган эди. Лекин мана шунча вақт ўтдики, тўлақонли таҳлил, якуний хулосалар жамоатчиликка тақдим қилингани йўқ. Бу ўз-ўзидан савол туғдиради. Бу сафар ҳам ҳукумат комиссияси ташкил этилди. Энг қизиғи, айни пайтда жамоатчиликнинг диққат-марказида бўлиб турган айрим шахслар, шу тизимнинг раҳбарлари комиссияга киритилганига қандай баҳо берасиз?\n– Ушбу масала бўйича мен алоҳида чиқиш қилган эдим. Бу воқеа 1 май куни содир бўлган бўлса, 2 май куни бу мавзуда катта пост эълон қилганман. Ўша постда худди сиз бераётган савол бўйича масалаларни кўтарган эдим. Ҳукумат комиссияси тузиш билан масалани ечиш мантиқан нотўғри.\nЧунки истаймизми-йўқми, сиз айтаётган шахсларга нисбатан шубҳа бўлмаган тақдирда ҳам, жараённи ўрганишни уларга топшириш нотўғри бўлар эди. Чунки ижро органига ўзи ёки қўл остидагилар бажарган ишнинг тўғри ёки нотўғрилигини аниқлашни топшириш мантиқан олиб қаралганда ўзига ўзи баҳо бериш билан баробар.\nШу нуқтаи назардан, Вазирлар Маҳкамаси томонидан махсус комиссия тузилишининг ўзи нотўғри, деб ҳисоблайман. Шунинг учун ҳам таклиф сифатида киритгандимки, парламент комиссияси тузилиши керак ва жараён парламент комиссияси орқали ўрганилиши мақсадга мувофиқ бўларди. Чунки парламентни биз биламиз, назорат функцияси бор ва шу нуқтаи назардан ҳам бу мақсадли бўларди.\nТўғри эслаб ўтдингиз, Юнусободдаги фожиа бўйича ҳукумат комиссияси иши қандай эканлигига шу пайтгача баҳо бера олганимиз йўқ. Чунки очиқликни кўрмадик ва бу иккинчи шубҳани туғдирадики, бу жараёнда ҳам ҳукумат комиссияси қанчалик самарали ишлаши мавҳумлигича қолади.\n– Сардоба фожиасидан қандай хулосалар чиқаришимиз керак? У бизга нималарни ўргатди?\n– Коррупция натижасида халқ бойлиги талон-торож қилинган ҳолатларнинг кўп эканлигини мана шу Сардоба фожиаси кўрсатиб берди, деб бемалол айтишимиз мумкин. Бу биринчи асосий нуқта. Иккинчи асосий нуқта – кадрлар масаласи. Боя айтиб ўтганим.\nҲозир яна бир бора хулосани айтишим керак, деб ўйлайман. Бизга самимий, халққа хизмат қилишни дилига туккан, холис, ҳалол кадрлар жуда ҳам муҳим эканлигини бугунги ҳолат кўрсатиб турибди. Шунингдек, журналистлар билан мулоқот қилишни хоҳламайдиган, журналистларга қарши курашадиган, маълум бир муаммо матбуотга чиқиб кетишининг олдини олиш учун курашадиган, халққа ишонч бермайдиган мансабдорлардан тезроқ воз кечишимиз кераклигини кўрсатди.\nДавлатнинг халққа, халқнинг давлатга ишончини оширишни хоҳлайдиган бўлсак, ўша ишончни мустаҳкамлайдиган кадрларга эҳтиёжимиз бор. Мансабдорлар маълумотни халққа тақдим этишдан қўрқмаслиги керак. Кўпроқ маълумот бериш унинг шаффоф эканлигини, мансабдорнинг легитимлигини кафолатлашини ҳис қиладиган мансабдорларга эга бўлишимиз керак.\nШу талабларга жавоб бермайдиган мансабдорлардан мутлақо воз кечиш керак ва имкон борича тезроқ. Бу қайси даражадаги мансабда бўлишидан қатъи назар. Учинчи хулоса эса, мана шундай техноген тусдаги фожиалар бўлган пайтда журналистларнинг, расмийларнинг оммага маълумот етказиш масъулиятини ошириш керак. Чунки маълумот камлигининг ўзи хатарни кўпайтиради.\nОдамлар хотиржамликка эга бўлмайди. Эртанги куни аниқ бўлмаса, мана уй-жойи, мол-мулкидан айрилди 10 минглаб инсонлар, албатта, эртага ҳаётим қандай кечади, деган саволга жавоб ололмаса, уларда хавотир бўлади. Ўша хавотирнинг олдини олиш учун ҳам расмий маълумотлар, ҳам журналистик таҳлиллар натижасида етказиладиган маълумотларнинг зарурлигини, оператив маълумотлар тақдим этилиши кераклигини кўрсатиб берди бу жараён.\n– Фожиа юз берган ҳудудда 50 та кўп қаватли биноларнинг қурилаётгани, аммо ўша ерда яшовчи уйсиз, мол-мулксиз қолган аҳолидан уларга кўп қаватли уй ёки томорқа кераклиги сўралмаётганлиги ҳам оғриқли масала ва қачонгача фожиа юз берганда унинг товонини давлат ёки халқ тўлаши керак? Шу қурилишни амалга оширган компания жавобгар бўлиши керак эмасми оқибатлар учун?\n– Умуман олганда, фикрингизга қўшиламан, жавобгар бўлиши керак. Яъни ҳар бир инсон ўзининг бажарган ишини, оқибатининг жавобгарлигини олиши керак. Ҳатто бунинг механизмлари ҳам мавжуд. Масалан, буюртманинг ҳажми юз миллион сўм бўладиган бўлса, уни назоратдан ўтказиш босқичлари бўлгандан кейин шартлар бошидан келишиб олинади.\nСиз айтгандек, халқнинг, давлатнинг пулидан тўланмаслиги учун ҳақнинг 50 миллион сўми маълум бир босқичда берилади, 20 миллиони маълум бир босқичда берилади, битганидан сўнг, текширув ва синовдан тўлиқ ўтиб бўлганидан кейин икки йил, уч йил, ўн йил, йигирма йилда бериладиган қисмлари бўлади. Қонунчиликда шу механизмларни мукаммаллаштириш керак. Яъни талафотни кимдир компенсация қилиши. Ҳаммаси жойида бўлса, буюртмани бажарганларга ана шу пул берилади. Агар муаммо келиб чиқса, ўша захирага олиб қўйилган пулдан тўланиши шартномада белгилаб қўйилган бўлиши керак.\n– Ҳеч бўлмаса, суғурта механизмлари бор. Сув омбори талафотга сабаб бўлиши эҳтимоли катта лойиҳа ҳисобланади. Бундай эҳтимол бор эканми, суғурталаб қўйилганида сиз билан биз ҳозир буни муҳокама қилиб ўтирмаган бўлардик.\n– Гап шундаки, биз ҳали ушбу объект суғурталанган ёки суғурталанмаганлигини ҳам билмаймиз. Чунки боя айтиб ўтганимдек, ҳозир суҳбатлашаётган нарсаларнинг таҳлиллари, тахминлари кўплигининг асосий сабаби – расман тасдиқланган аниқ маълумотларнинг камлиги. Маълумотларнинг камлиги шубҳа-гумонларнинг ортишига сабаб бўлади.\nМенинг фикримча, парламентнинг параллел равишда алоҳида комиссияси ҳам тузилиши керак. Ҳукумат комиссиясидан хулосаси фарқли бўлиши мумкин бўлса ҳам. Балки бу кимларгадир эриш туюлар, парламент комиссияси ҳам тузилиб, унинг хулосаси ўрганилиши керак.\nКомиссияда ўрганилаётган маълумотлар оммага етказилиб турилиши керак. Керак бўлса, деярли ҳар куни. Чунки бу тўғридан-тўғри ўн минглаб фуқароларнинг тақдири билан боғлиқ бўлган жараён. Шунчаки, кабинетларда 5-10 кишининг йиғилиши билан ҳал бўладиган масала эмас.\n11:00 / 22.05.2020 73035


21 сентябр 2020, Тошкент вақти: 17:06\nЎзбекистоннинг Фарғона вилояти Сўх туманидаги, Қирғизистоннинг Боткен вилоятига туташ, Чашма қишлоғида сув устида яна тўқнашув бўлди.\nГувоҳлар кўрсатмаси ва расмий баёнотларга кўра, жанжалда икки тарафдан мингдан ошиқ одам қатнашган, томонлар бир-бирини тошбўрон қилган, бир неча уйга ўт қўйилган.\nРасмий маълумотга кўра, Сўх тумани шифохонасига ўқ еган ва жароҳатланган 187 ўзбекистонлик келтирилган, буларнинг 3 нафари ов милтиғидан яраланган, 15 нафари вертолётда вилоят шифохоналарига олиб кетилган.\nҚирғизистон Соғлиқни сақлаш вазирлиги 25 қирғизистонлик жароҳатланганини хабар қилди. Булардан 4 нафари шифохонанинг жонлантириш бўлимида, 2 нафарининг аҳволи оғир.\nЎзбекистон ва Қирғизистон ҳукумати раҳбарлари "Чашма" чегара пунктида учрашиб, зиддиятнинг эскалациясига йўл қўймаслик ҳақида келишиб олди.\nГувоҳлар чегарадаги даҳанаки можаронинг тўқнашувга айланишида маҳаллий раҳбарлар, хусусан, Фарғона ҳокимини айбламоқда. Ҳодисада ҳоким Шуҳрат Ғаниев ва Сўх тумани собиқ ҳокими тошбўрон қилинди.\n"Президент сафари олдидан маҳалла фаоллари билан учрашув бўлди"\n4 июнь куни Сўх туманидаги бир неча манбадан олинган маълумотга кўра, вилоятдан борган расмийлар ва туман маъмурияти вакиллари маҳалла фаоллари билан йиғилиш ўтказган.\n"Тушга яқин районимиз марказида йиғилиш бўлди, ҳамма маҳаллалаларни раислари билан. Кеча селекторда президент ёрдам ажратгани, кейин шу район марказида ногирон ва кам таъминланлар учун кўпқаватли уй қурилиши ҳақида гапиришди. Жума куни Фарғонага президент келаркан. Сўхга ҳам келиши мумкин, ҳозир бўлиб туринглар дейишди", деди тумандаги маҳаллий ҳокимият идораларидан бирида ишлайдиган сўхлик.\nХавфсизлик нуқтаи назаридан исмини яширган бу манбанинг айтишича, президентнинг 5 июнга кутилаётган сафари олдидан, маҳаллий расмийлар, банк ва бошқа давлат идоралари раҳбарларидан иборат гуруҳ маҳаллий аҳоли муаммоларни фаоллардан тингланган.\nПрезидентнинг 5-6 июнь кунлари Фарғонага бориши кутилмоқда\nИжтимоий тармоқлардаги қатор каналлар, жумладан Телеграм тармоғидаги Farg'onaliklar каналида президент Шавкат Мирзиёев шу ҳафтанинг пайшанба куни 5 - 6 июн кунларида Фарғонага вилоятига бориши ҳақида хабар пайдо бўлди.\nПрезидент матбуот хизмати ҳозирча бу борада бирор хабар бермади.\nСўхдан Фарғона марказига авиақатнов масаласи кўриб чиқилади\n3 июнь куни президент Шавкат Мирзиёев мамлакатда камбағалликни қисқартириш масалалари бўйича видеоселектор йиғилиши ўтказди.\nУшбу йиғилишда Сўх туманидаги муаммоларни ҳал йилиш учун 1 триллион сўм маблағ ажратилиши айтилди.\nСўх тумани ҳокимлиги Ахборот хизматининг маълум қилишича, мазкур маблағ ҳисобидан тумандаги эски аэродромни таъмирлаб, Фарғона вилоятига марказига ҳаво қатновини тиклаш масаласи кўриб чиқилади.\nЖами маблағ эса қуйидаги ишларга йўналтирилади:\n- Бу йилни ўзида 101 млрд. сўмлик 73 лойиҳа амалга оширилади, 4,5 минг янги иш ўринлари яратилади;\n- Банклар 82 лойиҳа доирасида Сўх тумани учун 153 млрд. сўм кредит ажратади;\n- 6 та маҳаллада кичик саноат ҳудудлари, 3 та дам олиш маскани яратилади;\n- Сўхлик ёшларга Олий таъли масканлари (ОТМ) учун 500 та квота ажратилади, уларга тожик тилида имтиҳон топшириш имкони берилади;\n- Симодон, Касминон, Ҳушёр, Малбуд ва Варган ҳудудларида икки ой давомида тик қудуқлар ўрнатилиб, бўш турган ерлар ўзлаштирилади;\n- Тумандаги эски аэродромни таъмирлаб, вилоят марказига самолётда бориб-келиш масаласи кўриб чиқилади.\nМанбаларнинг айтишича, президент Шавкат Мирзиёевнинг тез орада Фарғона, хусусан Сўх туманига бориши кутилмоқда.\nБош вазир Абдулла Арипов шу ҳафта ичида президент Шавкат Мирзиёевнинг Фарғона вилоятига боришини маълум қилган.\nKun.uz: президент видеоселекторда Сўх масаласига тўхталди\nПрезидент матбуот хизматининг хабар қилишича, президент йиғилишда асосан коронавирус билан боғлиқ вазиятга тўхталган ва сўнгги ўн кунда ўрта ҳисобда кунига 70-80 кишида касаллик аниқланганидан хавотир изҳор қилган.\nМирзиёевнинг маълум қилишча, сўнгги бир ойда 32 та чартер рейс орқали 8 мингга яқин, чегара постлари орқали 20 мингдан ортиқ фуқаролар мамлакатга киритилганини алоҳида таъкидлаган.\nKun.uz нашрининг ёзишича, турли вилоятларда камбағалликни қисқартириш масалалари ҳақида гапирган президент, Сўх туманидаги воқеаларга ҳам тўхталган.\nПрезидент бу ҳудуддаги оғир вазият кеча ёки бугун пайдо бўлмагани, бу ерда одамлар ишсизлик ва яшаш шароити оғирлигидан азият чекиб келганини таъкидлаган:\n"Мана, Раматовга қўшимча топшириқ берилди. Ҳар ойда иккитадан чегарадош ҳудудда бир ҳафтадан яшайди. Керак бўлган одам, унинг ҳамма ваколати бор. Билардику, шу чегардош ҳудудни. Нега бориб Сўхда ётиб келмаган?!\nЧегарадош ҳудудларнинг суви қандай, жойи қандай, хавфсизлиги қандай, вазият қандай, ичкаридаги муҳит қандай – Раматов бош. Кейин сиз етиб борасиз (А.Арипов – таҳр). Раматов диагноз қўяди, даволашга сиз. Диагноз деганим, ҳамма нарсани билиш керак. Мана, ўзингиз кўрдингиз одамларнинг кайфиятини. Оддий-оддий масалалар-ку! Ҳеч қийин масала қўйилгани йўқ, бемалол ҳал қилса бўлади.\nЙиллар давомида ҳеч ким бормаган. Жуда бўлмаса «у халқ ёмон, оғир халқ» деганмиз. Нимага ёмон, талаб қилиш ёмонми?! Адолат-ку талаб қилиш. Бу жараён жуда кўп сабоқ берди. Жуда катта сабоқ", дея президентдан иқтибос келтиради Kun.uz нашри.\nАммо, 3 юнь кунги селекторда президент Сўх масаласини тилга олгани ҳақида Kun.uz нашри берган бу хабар президент матбуот хизмати тарқатган хабарда акс этмади.\nАйрим манбалар президент сафари пайшанба кунига режалангани ҳақида ёзмоқда. Аммо, бу борада ҳозирча бирор расмий маълумот берилмади.\nБош вазир биринчи ўринбосари Очилбой Раматов эса 2 кундан буён Сўхга қатнаётган ҳукумат делегациясига раҳбарлик қилмоқда.\nА. Арипов: Шуҳрат Ғаниев ва бошқа раҳбарлар етиб келиб, Сўхда вазиятни чуқурлашишига йўл қўймаган\n3 июнь куни Халқ депутатлари Сўх туман Кенгашининг навбатдан ташқари сессияси бўлиб ўтди.\nТуман ҳокимлиги матбуот хизмати тарқатган хабардан маълум бўлишича, сессияда қатнашган Бош вазир Абдулла Арипов Фарғона вилояти ҳокимининг чегарада юз берган 31 май кунги инцидентдан кейинги ҳаракатини юқори баҳолаган.\nМатбуот хизмати Бош вазирнинг Ғаниев ҳақидаги мана бу гапларини маълум қилди:\nБиринчи навбатда вилоят раҳбари Шуҳрат Ғаниев ва бошқа раҳбарлар етиб келиб вазиятни чуқурлашишига йўл қўймаган. Тинчликни қадрига етиш бу жуда катта бахт. Муҳтарам Президентимизнинг чегарадош ҳудудлар билан олиб бораётган яхши қўшничилик сиёсатларини бутун жаҳон эътироф этиб турибди”.\n31 май куни чегаранинг баҳсли қисмида жойлашган Чашма булоғи суви устида икки давлат ватандошлари ўртасида чиққан инцидент гувоҳлари, томонлар ўртасидаги можаронинг тўқнашувга айланишиб кетишида маҳаллий раҳбарлар, хусусан, Фарғона ҳокими Шуҳрат Ғаниевни айблаб келмоқда.\nТўқнашувлар пайтида ҳоким Шуҳрат Ғаниев ва Сўх тумани собиқ ҳокимининг тошбўрон қилингани акс этган видеолар эса, 2 кундан буён ижтимоий тармоқларда баҳсу муноазараларга сабаб бўлиб қолмоқда.\n1 июнь куни Сўхга борган Бош вазир билан юзма юз учрашувга йиғилган сўхликлар Ш. Ғаниевнинг истеъфосини ҳам талаб қилган эди.\nБунинг ортидан, қатор сўхликлар 3 июнь кунги сессияда Фарғона вилояти ҳокимига бирор шаклда чора кўрилишини кутаётганини айтиб, Озодликка боғланган эдилар.\nАммо, Озодлик гаплашган сўхликларга кўра, 3 июнь кунги йиғилишга улар истаган халқ вакиллари киритилмаган. Бундан ташқари, ҳокимлик биноси олдига арзини айтиш учун борган юзга яқин одам миллий гвардия ҳарбийлари томонидан тарқатиб юборилган.\nАйни сессияда 2019 йилда туман ички ишлар бўлими бошлиғи этиб тайинланган Сайидбаҳром Сайидмусаев Сўх тумани ҳокими этиб тайинланди.\n50 яшар бу мулозим хизмат фаолияти давомида Қува, Бешариқ туман ҳамда Қўқон шаҳар ИИБ бошлиғи ҳамда вилоят ИИБ жиноят қидирув бошқармаси бошлиғининг биринчи ўринбосари вазифасида ишлаган.\nУнинг тайинловини маълум қилган Бош вазир А. Арипов янги ҳоким зиммасига чегарада навбатдаги тўқнашувдан тинчи бузилган Сўх туманини ижтимоий-иқтисодий жиҳатдан ривожлантириш бўйича катта вазифалар юкланганини алоҳида қайд этди.\nАйни пайтда, Бош вазир шу ҳафта ичида президент Шавкат Мирзиёевнинг Фарғона вилоятига боришини маълум қилган. Айрим манбалар президент сафари пайшанба кунига режалангани ҳақида ёзмоқда. Аммо, бу борада ҳозирча бирор расмий маълумот берилмади.\nГувоҳ: ҳокимиятга 3 июнь куни йиғилган одамларни ҳарбийлар тарқатиб юборди\n3 июнь куни Фарғона вилояти Сўх туманида ўтган навбатдан ташқари сессия пайтда ҳокимият биноси олдига йиғилган одамларни ҳарбийлар тарқатиб юборган.\nЙиғилганлар орасида бўлганини айтган сўхликка кўра, юзга яқин одам туманга борган ҳукумат вакилларига ҳоким тайинлаш борасида фикрларини билдириш учун борган.\nА. Арипов Сўхга янги ҳоким тайинланганини маълум қилган сессия, 3 июнь, 2020\nИсмини сир сақлаган йиғилиш қатнашчиси, сессияга улардан вакил киритилмагани, янги ҳоким тайинлаш чоғида уларнинг истаклари инобатга олинмаганини даъво қилди:\n"Оддий халқдан вакиллар киритилмади. Сессия тугамасидан миллий гвардияни болалари келиб, халқни тарқатиб юборди. Яна ўзларининг ҳокимини тайинлаб кетишди. Мен ҳам уйга келиб, ЎзА сайтидан ўқидим хабарни. Лекин, янги тайиинланган Сайидбаҳром Сайидмусаевни танийман, гап эшитадиган одам. Босиқ ва мулоҳазали. Кўрамизда энди ишини".\nЎзА агентлигининг хабар қилишича, 3 июнь кунги сессияда 2019 йилда туман ички ишлар бўлими бошлиғи этиб тайинланган Сайидбаҳром Сайидмусаев Сўх тумани ҳокими этиб тайинланган.\nФарғона вилояти ҳокимлиги матбуот хизмати раҳбари М. Обидовнинг Gazeta.uz нашрига маълум қилишича, Сўх туманининг аввалги ҳокими Фаррух Усаров бир неча кун олдин ўз лавозимидан озод қилинган. Ҳоким вазифасини унинг биринчи ўринбосари бажариб турган эди.\nЧашмадаги булоқни икки мамлакат ҳарбийлари қўриқламоқда\nБоткен вилоятининг Қадамжон туманидаги Чечме (Чашма) чегараолди ҳудудида Қирғизистон билан Ўзбекистоннинг ҳуқуқ-тартибот идоралари биргаликда Чашма булоғи ва унинг теграсини назорат қилмоқда.\nБу ҳақда Қирғизистон Чегара хизмати маълумот тарқатди.\nЎзбекистон Бош вазири Чашма булоғини кўздан кечирмоқда, 1 июнь, 2020\nСўхликларнинг хабар қилишича, 3 июнга келиб, туманда юрган Миллий гвардия ва Чегара қўшинлари ҳарбийлари сони камайган. Лекин, туманга келиб кетаётган ҳукумат вакилларини ҳарбийлар қаттиқ қўриқлаётгани айтилмоқда.\nСўхга туман ИИБ раҳбари ҳоким қилиб тайинланди\n3 июнь куни Фарғона вилояти Сўх туманида ўтган навбатдан ташқари сессияда янги ҳоким тайинланди.\nЎзА агентлигининг хабар қилишича, 2019 йилда туман ички ишлар бўлими бошлиғи этиб тайинланган Сайидбаҳром Сайидмусаев Сўх тумани ҳокими этиб тайинланган.\nСўх туманига тайинланган янги ҳоким Сайидбаҳром Сайидмусаев, 3 июнь, 2020\nРасмий маълумотга кўра, 50 яшар мулозим асли фарғоналикдир, Қўштепа туманида туғилган. Фарғона давлат университети, ИИВ академиясини тамомлаган.\nҚува, Бешариқ туман ҳамда Қўқон шаҳар ИИБ бошлиғи ҳамда вилоят ИИБ жиноят қидирув бошқармаси бошлиғининг биринчи ўринбосари вазифасида ишлаган.\n31 май куни Ўзбекистон ва Қирғизистон чегарасида жойлашган Чашма булоғи устида тўқнашув юзага чиқди.\nБу ҳодисани ЎзА агентлиги "чегарадош ҳудудлари аҳолиси ўртасида маҳаллий даражадаги ҳодиса" деб таърифламоқда. Агентлик можаро булоқ ариқларини биргаликда тозалаш пайтида келиб чиққан, деб хабар қилмоқда.\nАрипов бошчилигидаги вазирлар гуруҳи яна Сўхга ҳоким тайинлагани борди\nСўх тумани ҳокимият идораларида ишловчи манбаларнинг Озодликка хабар қилишича, Бош вазир А. Арипов, унинг биринчи ўринбосари ва Ўзбекистон Транспорт вазири Очилбой Раматовлар бошчилигидаги вазирлар гуруҳи 3 июнь куни яна Сўх туманига борган.\nУшбу делегация таркибида Ички ишлар, Мудофаа, Халқ таълими вазирлари борлиги хабар қилинди.\nТуман ҳокимлигида ишлайдиган, исми сир қолиши шарти билан Озодликка хабар берган манбага кўра, вазирлар маҳаллий вақт билан соат 13 да йиғилиш бошлаган.\n"Туман ҳокимиятида сессия бошланди. Сўх тумани ҳокимлигидан ходимлар, депутатлар кирди. Туманга ҳоким тайинлаш масаласи кўриб чиқилмоқда", деди исмини ошкор қилмаётганимиз ҳокимлик вакили.\nУшбу йиғилиш бораётган ҳокимият биноси олдида яна юзга яқин одам йиғилгани айтилмоқда.\nБу оломон орасида турганини айтган сўхликлардан бирига кўра, йиғилишга оддий аҳоли вакиллари киритилмаган:\n"Аҳоли орасидан сўхлик бир блогер билан маҳалла оқсоқоли бор. Бошқаларни киритишмагани яхши бўлмади. Туманга ҳоким тайинлашар экан, яна халқни иштирокисиз бўлаяпти. Мана ҳозир одамлар ташқарида кутиб турибмиз", деди исми ошкор қилинишини истамаган сўхлик.\nТумандаги манбалардан олинган маълумотга кўра, ҳозирда бу туман ҳокимлигига 2 номзод бор. Булардан бири Тошкент шаҳридаги туманлардан бирида узоқ йиллар ИИБ раҳбари бўлиб ишлаган сўхлик, яна бири эса Фарғона вилоятидаги ҳокимият идораларидан бирининг раҳбаридир.\nСўх тумани ҳокимлиги Ахборот хизмати бу ҳақда ҳозирча бирорта расмий маълумот бермади.\nТуман ҳокимлиги Ахборот хизмати ҳукумат аъзолари ва бир неча вазирлардан ҳукумат вакиллари гуруҳи 2 июнь куни ҳам вертолётда Сўх туманига борганини хабар қилганди.\nХабар қилинишича, мазкур делегация аъзолари давлат раҳбарининг топшириғи билан икки кундан буён Сўх туманида ишламоқда.\nУлар анклав ҳудудидаги муаммоларни ўрганиб, махсус дастур тайёрлаб, тезлик билан муаммоларни бартараф этиш топшириғини олган.\nСўх тумани ҳокимлиги тарқатган сурат, 2 июнь, 2020\nГувоҳ: "Матбуот котиби алдади - ҳокимни ростдан ҳам тошбўрон қилишди"\nОзодликка боғланган сўхликлар 31 май куни Фарғона вилояти ҳокими сўхликлар томонидан тошбўрон қилингани ҳақидаги хабарларни инкор қилган ҳокимлик матбуот хизмати раҳбари М. Обидовга эътироз билдирмоқда.\n"Мен шахсан ўзим ўша ерда эдим. Ўз кўзим билан кўрдим: одамлар Фарғона вилоят ҳокимини тошбўрон қилди. Риштоннинг собиқ ҳокимидан ҳам сўхликлар кўп зулм кўрган - уни ҳам уришди. Қўрқоқ, деб роса бақиришди. Ҳарбийлар ҳам қўрқиб қолди, тўғриси. Мен ўзим ўша ерда эдим, оломон жуда ваҳима бўлади.\nВилоят ҳокимининг матбуот котиби бўлган Обидов ёлғон айтди, Ғаниевни одамлар урмади, деб. Юзлаб одам гувоҳку бунга, Youtube ҳокимни урилаётгани кўринган видеолар билан тўлиб кетдику! Наҳотки, шунақа ошкора алдаш мумкин?!" деди овози эшиттирилмаслиги ва исми ошкор қилинмаслигини сўраган сўхликлардан бири.\nФарғона вилояти ҳокимлиги матбуот котиби Муҳаммаджон Обидов, 2 июнь куни Озодлик билан суҳбатда, 31 май куни Сўхда ҳоким Шуҳрат Ғаниев тошбўрон қилингани ҳақидаги иддаоларни рад этди.\n"Шуҳрат Ғаниев тошбўрон қилинмади", деди Обидов.\nУнинг айтишича, тошбўрон қилинган мулозим шу куни Сўх туманига борган собиқ туман ҳоким Таваккал Раҳимовдир.\nМатбуот котибининг бу суҳбати Озодликда эълон қилинганидан сўнг таҳририятга боғланган бир неча сўхлик Обидовнинг бу раддиясига эътироз билдирди.\nЯна бир сўхлик эса таҳририятга ҳодиса жойдан олинган яна бир видеони йўллади. Унда Фарғона вилояти ҳокими Шуҳрат Ғаниев аниқ кўринган.\nСўхга борган Фарғона вилояти ҳокими тошбўрон қилинди\nВидеода ҳоким одамлар қуршовидан қочишга уринаркан, унинг ортидан ғазабланган оломон тош улоқтиради. Сўнгра, ҳокимга етиб олган одамлар уни мажбурлаб тўхтатади. Баъзилар ҳокимнинг устидаги костюмини ечиб олишга ҳаракат қилади.\nҲодисага гувоҳ бўлган иккинчи сўхликнинг айтишича, ҳоким оломон ғазабидан аранг қутулган:\n"Ҳокимни ёнида ўзимизнинг Сўхдаги мелиса болалар юрганди, кўпчилиги гражданкада. Ўшалар халқни бостирди, бўлмаса оломон жуда қаттиқ ғазабланиб кетганди. Кейин ҳоким улар билан ўтириб гаплашди охири, ваъдалар бериб тинчлантирди. Бунгача мелисалар, чегарачилар ҳам атрофни ўраб олди", деди Озодликка исми сир сақланиши шарти билан видео йўллаган сўхлик.\nБу гувоҳнинг айтишича, бу видеодаги ҳодиса 31 май куни тушдан кейин - Чашма булоғидаги тўқнашув чиққанидан иброз ўтибоқ содир бўлган.\nАрипов ваъда қилган вазирлар гуруҳи Сўхга борди\nҲукумат аъзолари ва бир неча вазирлардан ҳукумат вакиллари гуруҳи 2 июнь куни вертолётда Сўх туманига етиб борди.\nТуман ҳокимлиги Ахборот хизматининг хабар қилишича, мулозимлар гуруҳи дастлаб Чашма булоғини бориб кўрган.\nХабар қилинишича, мазкур делегация аъзолари давлат раҳбарининг топшириғи билан борган.\n"Ӯзбекистон Республикаси бош вазири Абдулла Ниғматович Арипов 1 июн куни Чашма маҳалласида Сух тумани аҳолиси билан учрашган чоғида барча ӯринбосарлари, турли соҳалар вазирлари келиб, туманни иқтисодий-ижтимоий ривожлантириш бӯйича дастур тайёрлашларини ваъда берганди. Орадан бир кун ӯтмай, вертолёт орқали ҳукумат аъзолари ва бир гуруҳ вазирлар туманга етиб келишди" деб хабар қилди Сўх тумани матбуот хизмати.\nҚирғиз расмийси: Ўзбекистон билан Сўх-Риштон йўли масаласи муҳокама қилинмади\nБу ҳақда Озодликнинг қирғиз хизматига бош вазир ўринбосари Акрам Мадумаров 2 июнь куни билдирди.\nҲукумат мулозими чегарадаги можаронинг келиб чиқишига аввало чегарада аниқланмаган участкалар борлиги, яйлов ва сувдан фойдаланиш масалалари сабаб бўлганини айтди.\nУнга кўра, Сўх-Риштон йўлини очиш учун икки томоннинг розилиги билан бир қаторда бунинг Евросиё Иқтисодий Иттифоқи тартиб-қоидаларига тўғри келиши талаб қилинишини айтди.\n1 июнь куни Ўзбекистон томони билан учрашган Қирғизистон расмийлари, 2020\nСўхликлар билан учрашаётган Бош вазир А. Арипов, 1 июнь, 2020\n31 май кунги можаро оқибатида, қирғиз расмийларига кўра, 25 нафар қирғизистонлик тан жароҳати олган. Булардан 4 нафари шифохонага тушган, 2 нафари оғир яраланган.\nСўх тумани тиббиёт бирлашмасидан олинган маълумотга кўра, яраланганлардан 13 нафари ўқ еган, айримларининг жароҳати оғирдир.\nЎзбекистонга қарашли Сўх тумани Қирғизистон ҳудудидаги эксклав бўлиб ҳисобланади. 2013 йили қирғиз-ўзбек чегарасидаги можародан кейин Сўх-Риштон йўли ёпиб қўйилган. 2019 йилда бу йўл 2 кунга очилиб, кейин яна ёпилган.\nРасман: 3 киши ов милтиғидан жароҳатланган\nФарғона вилояти ҳокимлиги матбуот котиби Муҳаммаджон Обидовнинг, 2 июнь куни Озодликка маълум қилишича, чегарадаги тўқнашувда 3 ўзбекистонлик ов милтиғидан жароҳатланган.\nМатбуот котиби 31 май куни Ўзбекистон ва Қирғизистон ўртасидаи чегарада жойлашган Чашма қишлоғида икки давлат аҳолиси ўртасида чиққан можарода жами 187 ўзбекистонлик жароҳатланганини айтди.\n(М. Обидов билан суҳбатни тез орада Озодликда тинглашингиз мумкин!)\nБунга қадар ўзбек-қирғиз чегарасидаги Чашма булоғи суви устида чиққан жанжалда қурол қўлланганига оид норасмий маълумотларга бирор расмий изоҳ берилмаганди.\nИнцидент пайтида 13 ўзбекистонлик ўқ егани ҳақидаги маълумотни Озодлик Сўх тумани тиббиёт бирлашмасидаги бир неча тиббиёт ходимидан олган.\nОзодликка ўқ еган айрим сўхликларнинг шахси, олинган жароҳатига оид аниқ маълумотлар келиб тушган.\nБундан ташқари, Сўх тумани ҳокимлиги Ахборот хизмати 31 май кунги тўқнашувда жами 187 ўзбекистонлик жароҳатлангани, улардан 15 нафари оғир аҳволда бўлгани боис, вертолётларда вилоят шифохонасига олиб кетилганини маълум қилган.\n15 киши айнан қандай жароҳат боис, санавиация воситасида тезкор ташилгани расман изоҳланмади. Аммо, Сўх туманидаги номи очиқланишини истамаган бир неча тиббиёт ходими бу 15 бемор орасида ўқ еган хасталар борлиги, уларнинг сони 13 нафар эканини айтган.\nСўхликлар Фарғона ҳокимидан норози\nТармоқларда сўхликларнинг Фарғона ҳокимидан норозилиги акс этган видеолар тарқалмоқда.\nШундай видеолардан бири 31 май куни Youtube тармоғига қўйилди ва кейинги 2 кун ичида қатор Telegram каналларида қизғин муҳокамаларга сабаб бўлди.\nОзодликда бу видеонинг ким томонидан қачон ва қаерда ёзиб олинганини тасдиқловчи расмий манбадан олинган маълумот йўқ.\nАммо, кадр ортидан туриб гапирган одам ва бу ҳодисага гувоҳ бўлганини билдирган бир неча сўхликка кўра, видеода қайд этилган ҳодиса 31 май куни Сўхнинг Чашма қишлоғида бўлган.\nВидеодан кўринишича, бир кўчадаги хонадон олдига йиғилган юздан ортиқ норози киши Фарғона вилояти ҳокими Шуҳрат Ғаниевнинг номини тилга олиб, бақир-чақир қилади.\nКадр ортидаги овоз эгаси ҳодисаларни тожик тилида шарҳлаб боради.\nУнинг иддао қилишича, видеодаги ҳодиса давомида Фарғона вилояти ҳокими Шуҳрат Ғаниев ва Сўх тумани собиқ ҳокими Таваккал Раҳимовни халқ қисувга олган, уларни тошбўрон қилган.\nҚуйида бу шарҳдан бир қисмининг ўзбекча сўзма-сўз таржимаси:\n“Мана ҳарбийларни олиб келишди, булар Ғаниевни ҳимоя қилса керак-да. Ҳов анави ерда Ғаниев ўтирибди, ҳамма тош отяпти унга. Халқ аскарларнинг автоматини тортиб олиш даражасигача келди. Халқ ҳарбийларни тошбўрон қилиб қувди. Ҳов ана у ерда, дарвозанинг олдида Ғаниев жимгина томоша қилиб турибди. Бечора халқ сарсон.\nВазият борган сари таранглашяпти. Одамлар тоғора олиб чиқиб уришга борайлик, деб даъват қиляпти. Булоқнинг олдида вазият ёмон. Биздан олти одам ўқдан яраланди. Бу 31 май куни Чашма қишлоғида бўлган воқеа.\nМана ҳозир аввалги ҳоким Таваккал Раҳимовни халқ кўриб қолиб, уряпти. Лекин уни уришдан фойда йўқ. Ана Таваккал Раҳимовни халқ ўртага оляпти.\nСўхга 5 йилдан бери йўл ёпилган, халқ жуда қийналиб кетди. Ана Ғаниевни турткилаб, судраб олиб кетишяпти”.\nПрезидентнинг пайшанба куни Фарғонага бориши кутилмоқда\nИжтимоий тармоқлардаги қатор каналлар, жумладан Телеграм тармоғидаги Farg'onaliklar каналида президент Шавкат Мирзиёев шу ҳафтанинг пайшанба куни - 4 июнда Фарғонага вилоятига бориши ҳақида хабар пайдо бўлди.\nА. Арипов сўхликлар билан учрашувда, 1 июнь, 2020\nЖанжалга сабаб бўлган булоқ ёнида дам олиш маскани қурилади\n31 май кунги жанжалга сабаб бўлган Чашма қишлоғидаги булоқ атрофи панжара билан ўраб олиниб, унинг ҳудудида замонавий дам олиш маскани барпо этилади.\nБу ҳақда 1 июнь кунги Абдулла Ариповнинг Қирғизистон бош вазирининг биринчи ўринбосари Қубатбек Бўрўнов билан учрашуви пайти қарор берилган.\nКелишувга мувофиқ яқин келажакда Чашма дам олиш маскани ташкил этилади.\nБу ҳақда хабар қилган Сўх туман ҳокимлиги қурилиш ишлари қачонга режаланганини очиқламаган.\nАбдулла Арипов Чашма қишлоғида. 1 июнь, 2020 йил\nБош вазир Арипов Cўхдаги жанжалда яраланганларни бориб кўрди\n1 июнь куни Бош вазир Абдулла Арипов Сўх жанжалида жароҳатланиб, касалхонага ётқизилган сўхликлар ҳолидан хабар олди.\n“Арипов Сўх тумани марказий шифохонасига бориб, беморлар ва жароҳат олганлар ҳолидан хабар олди. Оғир аҳволдаги яралаганларни вилоят марказий шифохоналарига етказиш учун санавиация хизмати туманга сафарбар этилди”, дейилади Сўх туман ҳокимлиги хабарида.\nҲокимлик хабарига кўра, жанжал пайти жами 187 киши яраланган, улардан 15 нафари 1 июнь куни вертолёт орқали Фарғона вилоят марказий шифохонасига етказилган.\nБош вазир Абдулла Арипов Сўх жанжалида яраланганларни кўргани борган пайти.\nЎт қўйилган уйлар қайта тиклаб берилади\n31 май кунги жанжал пайти Ўзбекистон ҳудудида ўт қўйилган уйлар сони аввал хабар қилинганидан битта кўп бўлиб, жами 3та уй ёнган.\nБу ҳақда хабар қилган Сўх туман ҳокимлиги Ахборот хизматига кўра, Абдулла Арипов ўт қўйилган уйларни қайта тиклаб беришига ваъда берган:\n“Зарар кӯрган оилалар хонадонларини қисқа муддатда тиклаб берамиз”, деган Абдулла Арипов.\nФарғона ҳуқуқ-тартибот идоралари ёнган уйлардан иккитаси ҳақида Озодликка хабар берди:\n"Уйлардан бирининг 90 квадрат/метр ҳудуди, иккинчи уйнинг 40 квадрат/метри ёниб кетган. Ўт ўчирувчилар воқеа жойига зудлик билан етиб бориб, ўтни ўчиришган. Уй ичидаги жиҳозларнинг деярли ҳаммаси ёниб кетган. Иккита уйда ҳам хонадон эгаларига ҳеч нарса қилмаган, болалар ҳам ёнғиндан зарар кўрмаган, ҳаммаси омон қолган. Кўрилган зарарнинг умумий миқдори ҳали маълум эмас. Вилоят раҳбарлари ҳаммаси бугун ўша жойда”, деди матбуотга гапириш ваколати йўқлиги сабаб исми очиқланмаслигини сўраган ҳуқуқ-тартибот идораси мулозими.\nСўхдаги жанжал пайти ўт қўйилган уйлардан бири.\nСўх тумани ҳокимлиги: 187 киши жароҳатланган\nСух тумани марказий шифохонаси бош ҳакими ӯринбосарининг маълумотига кӯра, чегарада жабр кӯрганларнингг умумий сони 187нафарни ташкил этади.\nСўх тумани ҳокимлиги Ахборот хизматининг хабар қилишича, вертолёт орқали 15 нафар бемор вилоятнинг шифохоналарига етказилган.\nБулардан 5 нафари жонлантириш бӯлимидан олиб борилган ва ҳозирда аҳволи яхши.\nШунингдек, туман ҳокимлиги Ахборот хизмати Бош вазир Абдулла Ариповнинг туманга сафари ва аҳоли билан учрашуви тафсилотларини ҳам батафсил баён қилди.\nБош вазир А. Арипов сўхликлар билан учрашмоқда, 1 июнь, 2020\nМирзиёев билан Жээнбеков Сўх можаросини телефон орқали муҳокама қилди\n1 июнь куни Ўзбекистон президенти Шавкат Мирзиёев телефон орқали Қирғизистон президенти Сооронбай Жээнбеков билан Сўхдаги жанжал борасида гаплашди.\nБу ҳақда хабар қилган Рresident.uz сайтига кўра, “икки давлат раҳбарлари “Чашма” чегараолди ҳудудида рўй берган ҳодиса билан боғлиқ масалаларни батафсил кўриб чиқиб, бундай вазият бошқа такрорланмаслиги учун мукаммал чоралар қабул қилиш муҳим эканини таъкидладилар".\nУшбу суҳбатдан бироз аввал Ўзбекистон бош вазири Абдулла Арипов ҳамда Қирғизистон бош вазирининг биринчи ўринбосари Қубатбек Бўрўнов учрашиб, "эскалациясига йўл қўймаслик" ҳақида келишувга эришганди. Икки президент суҳбати давомида ҳукумат делегациялари ўтказган ушбу музокараларнинг самарали натижалари мамнуният билан қайд этилган.\nТелефон мулоқотида Ўзбекистон ва Қирғизистон Ҳукуматлараро қўшма комиссияси ҳамда Чегарадош вилоятлар маъмуриятлари раҳбарлари кенгашининг навбатдаги мажлисларини ўтказиш таклифи қўллаб-қувватланган.\n«Давлат раҳбарлари Ўзбекистон ва Қирғизистон ўртасидаги кўп асрлик дўстлик, яхши қўшничилик ва стратегик шериклик муносабатларини қардош халқларимиз фаровонлиги йўлида янада мустаҳкамлашда қатъий эканликларини яна бир бор тасдиқладилар”, дейилади расмий хабарда.\nСўхликлар Арипов билан учрашув пайти Ғаниевнинг истеъфосини талаб қилди\n1 июнь куни Ўзбекистон Бош вазири Абдулла Арипов сўхликлар билан учрашди.\nЧашма қишлоғидаги мактаблардан бирининг яқинида ўтказилган учрашувнинг бир қисми акс этган видеода ўнлаб одамлар ўртасида ниманингдир устига чиқиб, микрофонда гапираётган Абдулла Арипов акс этган.\nВидео аввалида Арипов кимнидир "Яйловлар бўйича назорат кенгашининг раиси" этиб тайинлайди, йиғилганларнинг аксари буни қўллаб, қарсак чалади.\nВидео узоқдан олингани сабаб “Яйловлар раиси”нинг кимлиги кўринмайди, фақат овози эшитилади. У Ариповга ўз миннатдорчилигини билдириб, “Мен керак бўлса, президентнинг патинкасини ялайман. Бунақа президентни бизга Худонинг ўзи берди”, дейди. Йиғилганлар яна қарсак чалиб, уни қўллашади.\nАйни пайтда видеода ўнлаб одам “Ғаниев кетсин” дея қичқиради. Бу чақириқ 3:50 дақиқалик видео давомида бир неча бор эшитилади.\n“Яйловлар раиси”дан кейин сўз берилган сўхлик ҳам аҳоли муаммоларини бирма-бир тилга олар экан, халқнинг маҳаллий ҳокимиятга ишончи қолмаганини, уни алмаштириш лозимлигини айтади. Буни йиғилганларнинг деярли барчаси қўллаб, қарсак чалади.\nСўх тумани шифохонасига 200 жароҳатланган киши келтирилди\nСўх тумани тиббиёт бирлашмасидан олинган маълумотга кўра, 31 май оқшомигача шифохонага 200 жароҳатланган одам келтирилган.\nБулардан 13 нафари ўқдан жароҳатланган эркаклардир. Улардан камида 3 нафарининг аҳволи оғирлиги боис, вилоят шифохонасига жўнатилган.\nЯна 187 киши бошқа жароҳатлар билан келтирилган:\n“Биздаги сўнгги рақамга кўра, 13 та ўқ еганганлар, 187 та жароҳатланганлар. Ҳозир шифохонани ҳарбийлар қўриқлаяпти. Беморлар келиши тўхтаган”, деди тиббиёт бирлашмасида ташкил қилинган штаб ходими.\nСўхлик шифокорлардан бирига кўра, ўқ еганлар орасида оғир жароҳат олганлар бор:\n"Бир бемор 3 та ўқ еган, пистолетдан. Оёғига, бўйнига ва жинсий азосига ўқ еган. 2001 йилда туғилган М.С.С. Ўқ бир томонидан кириб нариги томонидан чиққан. Аҳволи ўрта оғир, кўп қон йўқотган. Иккинчи бемор Т. Д. 1991 йилда туғилган. Демурсад қишлоғидан, уям ўқ еган".\nОзодликка йўлланган видеоларда 31 май куни шифохонага бирин-кетин келиб кетаётган Тез ёрдам машиналари ва шифохона коридорида югуриб юрган тиббиёт ходимлари кўринади.\nБундан ташқари, видеода кўринган шифохона йўлакларида қон изига ўхшаш қизил доғлар акс этган.\nСўх туман тиббиëт бирлашмасидаги 31 май кунги вазият\n270p | 878,1kB\nШифокор ва туман тиббиёт бирлашмасидан олинган маълумотга кўра, туманда фавқулодда ҳолат эълон қилинган, шифохонага тумандаги қишлоқ врачлик пунктлари ва оилавий поликлиникаларидан тиббиёт ходимлари жалб қилинган.\nСўх тумани ИИБ “Чашма” қишлоғидаги ҳодисада жароҳатланганлар туман шифохонасига жойлаштирилганини тасдиқлади. ИИБдан олинган маълумотга кўра, 1 июнга келиб вазият тўлиқ назоратга олинган ва туманда тинчлик ҳукм сурмоқда.\nТуман ИИБ жароҳатланганлар сони бўйича Фарғона вилояти ИИБдан маълумот олиш мумкинлигини билдирди. Вилоят ИИБдан эса ҳозирча маълумот олишнинг имкони бўлмади.\nШунингдек, Фарғона вилояти ҳокимлиги ва ДХХ Чегара қўшинлари ҳозирча жароҳатланганлар сони ҳақида ҳануз якуний расмий маълумот бермади.\nЧашма қишлоғида чиққан жанжал пайти расмийлардан бири тошбўрон қилинди\nОзодликка воқеа жойидан келган видеода жанжал пайти оломон томонидан тошбўрон қилинаётган бир шахснинг ҳарбийлар томонидан ҳимоя қилинаётгани акс этган.\nВидео аввалида ўнлаб одамнинг ҳашаматли бир уй олдига тўпланиб тургани кўринади. Видеога олаётган киши тасвирни воқеа жойига яқинлаштирганида одамлар тўладан келган, кўк кўйлак кийган бир эркакни тошбўрон қилаётгани акс этади.\nВидео давомида қалқон билан қуролланган ўндан зиёд ҳарбий кўк кўйлакли эркакни ҳимоя қилиб, уни оломондан узоқлаштиради. Кўк кўйлакли эркак бошини ушлаб олиб, узоқ вақт уни қўйиб юбормайди. Шундан унинг бошига тош текканини тахмин қилиш мумкин.\nВидеонинг иккинчи қисмида кўк кўйлакли эркак бошига ҳарбийлар каскасини кийгани ва уни ҳимоя қилаётган ҳарбийлар сони ҳам бир неча баробар кўпайгани кўринади.\nОдамлар ҳануз кўк кўйлакли одамга тош отиб, бақириб-чақираётгани эшитилади. Шовқин сабаб одамларнинг нима деятгани англашилмади.\nКўк кўйлакли эркак юзига тиббий ниқоб таққани сабаб унинг кимлигини таниш қийин.\nВидеони Озодликка йўллаган сўхлик, кўк кўйлакли эркакнинг Фарғона вилоят ҳокими Шуҳрат Ғаниев эканини иддао қилди. Видеонинг ўзига ёзилиб қолган овоз эгаси ҳам "Фарғонанинг ҳокими" деган. Бироқ Озодликда бунга расмий тасдиқ йўқ.\nОзодлик 1 июнь куни Фарғона вилоят ҳокимлигидан ва вилоят ҳуқуқ-тартибот идораларидан ушбу видеодаги воқеа бўйича бирор изоҳ ололмади.\nАйни пайтда Шуҳрат Ғаниев 1 июнь куни ўзбек-қирғиз чегарасида Ўзбекистон бош вазири Абдулла Арипов иштирокидаги икки мамлакат расмийлари учрашувида иштирок этгани маълум бўлди.\nУчрашув пайти олинган суратда Ғаниевнинг Абдулла Арипов ёнида ўтиргани акс этган.\nЎзбек ва қирғиз мулозимларининг чегара масканидаги сўзлашуви, 2020 йил, 1 июнь..\n“Чашма” булоғи Ўзбекистон Республикаси ва Қирғизистон Республикаси аҳолисини ичимлик ва суғориш суви билан таъминлайди. Ўзаро манфаатларни инобатга олган ҳолда “Чашма” булоғидан биргаликда фойдаланиш тўғрисида келишув мавжуд”, дейилади ТИВ хабарномасида.\nЎзбек мулозими: 2та уй ёнди, хонадон эгаларининг ҳаммаси омон қолди\nФарғона ҳуқуқ-тартибот идораларидан олинган маълумотга кўра, ўзбек- қирғиз чегарасидаги Чашма қишлоғида қирғизистонликлар билан келиб чиққан жанжал пайти Ўзбекистон томонидаги 2та уйга ўт қўйилган.\n“Уйлардан бирининг 90 квадрат/метр ҳудуди, иккинчи уйнинг 40 квадрат/метри ёниб кетган. Ўт ўчирувчилар воқеа жойига зудлик билан етиб бориб, ўтни ўчиришган. Уй ичидаги жиҳозларнинг деярли ҳаммаси ёниб кетган. Иккита уйда ҳам хонадон эгаларига ҳеч нарса қилмаган, болалар ҳам ёнғиндан зарар кўрмаган, ҳаммаси омон қолган. Кўрилган зарарнинг умумий миқдори ҳали маълум эмас. Вилоят раҳбарлари ҳаммаси бугун ўша жойда”, деди матбуотга гапириш ваколати йўқлиги сабаб исми очиқланмаслигини сўраган ҳуқуқ-тартибот идораси мулозими.\nЧашма қишлоғидаги можаро пайти, 31 май, 2020 йил\nҲукумат раҳбарлари чегарадаги зиддият "эскалациясига йўл қўймаслик" ҳақида келишувга эришди\nЎзбекистон ва Қирғизистон ҳукумати икки давлат чегарасида юз берган можаро юзасидан биргаликда текширув ўтказади.\nБу ҳақдаги келишувга 1 июнь куни Боткен вилоятидаги “Чечме” назорат-ўтказиш масканида (Ўзбекистон томони "Чашма" НЎП) учрашган Ўзбекистон бош вазири Абдулла Арипов ҳамда Қирғизистон бош вазирининг биринчи ўринбосари Қубатбек Бўрўнов ўртасида эришилган.\nЎзбекистоннинг Фарғона вилояти Сўх тумани ва Қирғизистоннинг Боткен вилояти Қадамжой тумани турғунлари орасида 31 май куни жанжал юз бериб, икки мамлакат фуқаролари бир-бирларини тошбўрон қилганилари ҳақида Озодлик аввалроқ хабар қилган. Якшанба куни юз берган можаро чоғида ўнлаб одам жароҳатлангани айтилган.\nЧашма қишлоғидаги жанжал пайти яраланганлардан бири. 31 май, 2020 йил.\nАбдулла Арипов Боткен вилоятининг Қадамжой шаҳрига борди\nАбдулла Арипов ва Қирғизистон Бош вазири ўринбосари Кубатбек Бўрўнов учрашиб, Чашма қишлоғида булоқ устида содир этилган жанжални муҳокама қилади.\nҚирғизистон ҳукуматининг 1 июнда билдиришича, Абдулла Арипов билан учрашиш учун Кубатбек Бўрўнов Боткен вилоятининг Қадамжой шаҳрига борган. Ҳозирча учрашув қачон ўтиши номаълум.\nЎзбекистон ҳукумати ҳозирча бу борада расмий билдирув тарқатмади.\nҚирғизистон ҳукматининг билдиришича, ҳозирда жанжал бўлган ҳудуддаги вазият барқарорлаштирилди. Қирғиз томони чегарада хавфсизлик чораларини кучайтирди.\nЎзбек-Қирғиз чегарасидаги вазиятни икки давлат ҳамкорликда назорат қилади\nЧашмадаги жанжалда жароҳатланган икки қирғизистонликнинг аҳволи оғир\nҚирғизистон Соғлиқни сақлаш вазирлиги 1 июнь куни Ўзбекистоннинг Сўх вилояти Чашма қишлоғидаги чегара ҳудудида чиққан жанжал оқибатида жароҳатланган 25 нафар фуқаро Ҳайдаркон шаҳар касалхонасига олиб келинганини билдирди.\nКасалхонага олиб келинган қирғизистонликларнинг 4 нафари касалхонага ётқизилган, жарроҳлик амалиётидан сўнг улардан икки нафарининг аҳволи оғир. Қолганларга тиббий ёрдам кўрсатилгач, уйларига қайтишга рухсат берилган.\nСўхлик: 16 киши жароҳатланди\nОзодликка хабар қилган сўхликлардан бирининг айтишича, можаро 31 май куни тушга яқин Чашма булоғининг суви устида чиққан.\nСўнгра икки томон бир-бирини тошбўрон қила бошлаган.\n"Сўхликлар булоқдан сув оламиз, деб борганда жанжал чиққан. Қирғизистон томондагилар ҳозир сувни биз оламиз, деб туриб олган. Жанжаллашиб кетишган, бир-бирини тошбўрон қилишган. Анча одам жароҳатланди. 16 киши шифохонага тушди, деб айтишди. Бу сафарги жанжал жуда катта бўлди", деди исмини сир сақлаган сўхлик.\nСўхликлар Ўзбекистон томонига йиғилган ўнлаб одам чегаранинг у тарафига тош, кесак улоқтираётгани акс этган видеоларни Озодликка йўллади.\nМухбир: 3 та уй ёнди\nОзодлик радиоси қирғиз хизматининг воқеа жойидаги мухбири хабар қилишича, 31 май маҳаллий вақт билан кечки соат 19:30да ҳам чегаранинг икки тарафига йиғилган одамлар тарқалмаган, бир-бирига тош отишлар давом этган:\n"Милиция ходимлари одамларни тўхтатишга ҳаракат қилмоқда, лекин бўлмаяпти. Қурол қўлланмади, лекин томонлар бир-бирига тош отмоқда. Одамлар боши, қўли ва оёқларидан жароҳат олган. Уларга тиббиёт ходимлари ёрдам бермоқда. Мен уч жойда ёнғин кўряпман - Ўзбекистон томонида 2 та, Қирғизистон томонидан 1 та уй ёнмоқда", деб хабар қилди қирғиз хизмати мухбири.\nЧегарадаги низода жароҳатлатганлардан бири, 31 май, 2020\nЎзбекистон ДХХ: вазият тўлиқ назоратга олинди\nҲар икки томондан ҳам ҳодисада жароҳат олганлар бор. Аммо, жароҳатланганлар аниқ сони ҳақида икки томон давлат идоралари аниқ маълумот бермаётир.\nДХХ Чегара қўшинларининг Телеграмдаги расмий каналида, ушбу зиддият бўйича баёнот берилди.\nБаёнотга кўра, ушбу ҳудуддаги вазият тўлиқ назоратга олинган. Икки давлатнинг чегараолди маҳаллий ҳокимият органлари раҳбарлари воқеа жойида учрашган.\n"Можаронинг сабаб ва оқибатларини бартараф этиш бўйича тегишли чоралар кўрилмоқда", дейилади расмий баёнотда.\nТармоқларда Фарғона ҳокими Шуҳрат Ғаниевнинг Сўхга етиб боргани ҳақида хабарлар тарқалди. Аммо, Фарғона вилояти ва Сўх тумани ҳокимлик идораларидан бу борада ҳозирча бирор расмий маълумот олишнинг имкони бўлмади.\nҚирғизистон мулозими: бу - баҳсли ҳудуд\nҚирғизистон Бош вазири ўринбосари Акрам Мадумаров жанжалга "Чашма" булоғи суви сабаб бўлгани ва икки тараф бир-бирини тошбўрон қилганини тасдиқлади.\n"Ҳар йили икки тараф аҳолиси шу булоқни бирга тозалайди. Номаълум сабабларга кўра, бу йил томонлар ўртасида даҳанаки жанжал чиққан. Ҳозир маҳаллий ҳокимият вакиллари воқеа жойида", деди мулозим Озодлик радиоси қирғиз хизматига.\nУнинг айтишича, тошбўронда жароҳатланганлар ҳақида аниқ маълумот йўқ:\n"Жароҳатланганлар ҳақида менда аниқ маълумот йўқ. Маҳаллий ҳокимият вакиллари музокара олиб бормоқда. Бу - баҳсли ҳудуд, булоқдан икки тараф ҳам фойдаланади, шунинг учун можаро кўп чиқади. Лекин, вазият кескинлашишига йўл қўймаймиз".\nЧегаранинг 5 фоизи ҳануз баҳсли\nЎзбекистон ва Қирғизистон ўртасидаги чегара чизиғининг умумий узунлиги 1379 км.ни ташкил қилади. Бу чегаранинг 5% қисми томонлар ўртасида ҳануз баҳсли бўлиб қолмоқда. Шу боис, Сўхда ҳам сув ва ер устида тез-тез можаролар содир бўлиши кузатилади.\n1 май куни бу ҳудудда мол боқиладиган майдонлар устида жанжал чиққан, натижада қирғизистонлик чегарачилар огоҳлантирувчи ўқ узганди.\n"Чашма" суви йиллардан буён жанжалли бўлиб қолмоқда\nАйнан Ўзбекистоннинг Чашма ва Қирғизистоннинг Бирлик қишлоқлари ўртасидаги сув жанжали йиллаб давом этган.


"Омадли тақвим"да омадлилар сони ортиб бормоқда\n14 июня, 2019, 16:51\nЎн иккинчи сон бўлиб ўтди.\nБугун SPORTS.uz интернет нашри томонидан таъсис этилган "Омадли тақвим" совринли ўйинининг ўн иккинчи сони бўлиб ўтди.\nУнга кўра, барабан ўн иккинчи сонда дастлабки рақам сифатида 23 ни танлади. Сўнгра қолган рақамлар кетма-кетлиги қуйидагича кўриниш ҳосил қилди - 9, 4, 15.\nБешинчи рақамни аниқлаш жараёнида барабан бизга 32 рақамини тақдим этди. Сўнгги рақамни топиш олдидан бизда ғолибликка даъвогарлик қилувчилар сони 16 тани ташкил этди. Аммо ушбу иштирокчиларимизнинг бирортаси сўнгги - 27 рақамини топа билмади ва ўн иккичи сонда ҳам бош соврин эгаси аниқланмади.\nШундай бўлсада, барабан танлаган 23, 9, 4, 15, 32 ва 27 рақамларининг бештасини тўғри топган иштирокчилар сони 38 тани ташкил этди.\nЭнди эса ушбу 38 нафар иштирокчига битта Redmi русумидаги смартфоннинг қиймати пул кўринишида тақсимлаб берилади.\n+998 91 XXX-35-35\n+998 93 XXX-64-54\n+998 91 XXX-84-59\n+998 94 XXX-26-34\n+998 91 XXX-22-79\n+998 93 XXX-10-48\n+998 91 XXX-11-01\n+998 93 XXX-15-75\n+998 90 XXX-48-28\n+998 90 XXX-46-41\n+998 93 XXX-13-09\n+998 99 XXX-16-26\n+998 99 XXX-07-74\n+998 93 XXX-35-04\n+998 94 XXX-61-87\n+998 93 XXX-27-74\n+998 93 XXX-11-43\n+998 94 XXX-74-92\n+998 93 XXX-71-00\n+998 94 XXX-81-41\n+998 91 XXX-40-54\n+998 90 XXX-75-27\n+998 93 XXX-09-83\n+998 90 XXX-62-87\n+998 91 XXX-02-72\n+998 94 XXX-22-36\n+998 93 XXX-48-57\n+998 94 XXX-04-74\n+998 90 XXX-43-47\n+998 91 XXX-57-98\n+998 99 XXX-77-25\n+998 90 XXX-66-97\n+998 99 XXX-92-98\n+998 93 XXX-18-87\n+998 94 XXX-03-50\n+998 94 XXX-47-44\n+998 99 XXX-51-16\n+998 90 XXX-31-07.


Навоийда поезд 3 та туяни уриб юборди — Sof.uz\n23.10 16:21 205 Ўзбекистон\nНавоий вилояти «Тинчлик» локомотив депосига қарашли тепловоз ўзига бириктирилган юк поездини Мустақиллик – Учқудуқ йўналишида тортиб келаётган вақтда темир йўлларда қаровсиз юрган 3 бош туяни уриб юборган.\nҲодиса эрталабки 7:50 ларда содир бўлган. Йўлдаги туяларни кўрган машинист ва унинг ёрдамчиси тезликни пасайтириб, огоҳлантирувчи сигнални ва тезкор тормозни босган. Шунга қарамасдан туялар йўлдан қочмаган ва поезд уриб юбориши натижасида нобуд бўлган.\nҲолат юзасидан суриштирув ишлари олиб борилганда туялар Учқудуқ тумани Шанҳар овулига тегишли эканлиги аниқланган. Чорва эгаларига нисбатан маъмурий жавобгарлик тўғрисидаги кодекснинг 113-модда 2-қисмига асосан маъмурий баённомалар расмийлаштирилиб, жаримага тортилган.\nВоқеадан сўнг масъуллар тепловозни кўздан кечирган. Марказий диспетчер рухсати билан 08:10 да поезд ўз йўналиши бўйича ҳаракатни давом эттирган.


Саудия Арабистони Мудофаа вазири мусулмон давлатлари коалицияси ҳақида\n17:31 24 Январ 2019\n18:58 15.12.2015 (Янгиланган 19:05 15.12.2015) Ҳавола олиш\n16:54Бу катта ютуқ: Россиялик эксперт Ўзбекистон ва Тожикистон муносабатлар ривожи ҳақида\n16:26Ўзбекистонда пенсия ёшини ошириш керакми?\n16:25Комада бўлган аёл туғди: АҚШда тиббий ходим номусга тегиш айби билан ҳибсга олинди\n16:08Бухоро шаҳар ҳокимлиги вакили пора олаётган вақтда ушланди\n15:31Ўзбекистон саёҳат қилиш учун энг хавфсиз бўлган давлатлар бешлигига киритилди\nСаудия Арабистони Мудофаа вазири Муҳаммад ибн Салмон Ал-Сауд, Исломий давлатлар коалициясининг террорчиларга қарши ишлаш тамойилларини айтиб берди.\nСаудия Арабистони Мудофаа вазири Муҳаммад ибн Салмон Ал-Сауд, Исломий давлатлар коалициясининг террорчиларга қарши ишлаш тамойилларини айтиб берди ва ушбу курашда мамлакатлараро ўзаро ҳаракатларни мувофиқлаштириш қанчалик зарур эканлигини таъкидлаб ўтди.\nИсломий давлатлар коалицияси 24 мамалкатдан ташкил топган бўлиб, Саудия Арабистони томонидан ташкил қилинган. Унинг қўмондонлик маркази Ар-Риёдда жойлашган.\n“Бугунги кунда, ҳар бир ислом мамлакати терорчиликка қарши фақат ўз кучи билан курашмоқда, ҳеч қандай ўзаро келишув йўқ. Террорчилар бўлса — бирлашиб ҳаракат қилмоқда”, деди вазир.\nЭслатиб ўтамиз, бугун эрталаб маълум бўлишига қараганда Саудия Арабистони 34 мусулмон давлатини бирлаштириб, террорчиликка қарши ҳарбий коалиция тузилганини эхлон қилди. Эълон қилинган баёнотга кўра, ушбу коалиция нафақат ДАИШга қарши, балки барча “мусулмон халқлари учун хавф туғдираётган” террорчи ташкилотларга қарши қурашади.\nОхирги янгиланиш: 14:44 24.01.2019\nФутбол юлдузи Роберто Карлос ўзбекистонликларга видео орқали мурожаат қилди\nЖаҳон футболи юлдузи, Бразилия терма жамоаси таркибида жаҳон чемпиони бўлган Роберто Карлос Тошкентга бўлажак ташрифи олдидан ўзбекистонликларга видео орқали мурожаат қилди.\nОхирги янгиланиш: 18:09 23.01.2019\nЎзбекистонлик машҳур гимнастикачи Оксана Чусовитина ўзининг саккизинчи Олимпиадада иштирок этиш лицензиясини олиш учун машғулот ўтказмоқда.\nОхирги янгиланиш: 12:41 23.01.2019\nҲиндларнинг уруш тангрисидан ёрдам сўраб илтижо қилиши, инсонни даҳшатга солади\nҲиндистон, Сингапур, Малайзия ва Маврикияда "Тайпусам" байрамини нишонланди. "Тайпусам" индуизмнинг асосий диний байрами ҳисобланади.\nОхирги янгиланиш: 17:26 22.01.2019\n“Ҳамма рақсга тушсин” – бу Хитойдаги Xi Guan бошланғич мактаб директорининг шиори.\nЎзбекистон саёҳат қилиш учун энг хавфсиз бўлган давлатлар бешлигига киритилди\nWegoplace интернет хизмати мутахассислари Solo Travel Safety Report 2019 ҳисоботи натижалари бўйича энг хавфсиз бўлган давлатлар рўйхатини эълон қилди.\nБу катта ютуқ: Россиялик эксперт Ўзбекистон ва Тожикистон муносабатлар ривожи ҳақида\nЎзбекистон ва Тожикистон ўртасида иқтисодий муносабатлар икки йил олдин нол даражасида бўлган, дея эслатди Ўрта Осиё институти МДҲ давлатлар бўлими раҳбари Андрей Грозин. Ҳозир эса мамлакатлар ҳамкорликни кенгайтириш борасида катта қадамларни қўйишмоқда.\nКомада бўлган аёл туғди: АҚШда тиббий ходим номусга тегиш айби билан ҳибсга олинди\nФарзанд кўрган аёл 10 йил давомида чуқур кома ҳолатида бўлган. Полиция ДНК тести ёрдамида туғилган чақалоқнинг отаси ким эканлигини аниқлади.